text:
Beibel Ta Kontradisí Su Mes?
E kontesta ku Beibel ta duna
Nò. Tur parti di Beibel ta kuadra ku otro, for di kuminsamentu te final. Aunke tin sierto partinan di Beibel ku kisas ta parse kontradiktorio, lo bo por komprondé nan mihó si bo hasi lo siguiente:
Analisá e konteksto. Kualke eskritor por parse di ta kontradisí su mes si bo saka su palabranan for di konteksto.
Analisá e punto di bista di e eskritor. Hende ku tabata testigu di un suseso por deskribí esei ku eksaktitut sin tin nodi di usa e mesun palabranan òf inkluí e mesun detayenan.
Tene kuenta ku datonan históriko i kustumbernan.
Purba di saká afó si sierto palabranan ta ser usá den sentido literal òf figurativo.
Rekonosé ku tin biaha Beibel ta bisa ku un persona a hasi algu aunke ku no ta e mes a hasié. *
Usa un tradukshon di Beibel ku ta eksakto.
No purba di pone doktrina religioso falsu kuadra ku loke Beibel ta bisa.
Ku e puntonan akí na mente, ban analisá algun ehèmpel ku lo yuda nos komprondé algun supuesto kontradikshon den Beibel.
Punto 1: E konteksto
Si Dios a sosegá riba e di shete dia, dikon Beibel ta bisa ku el a sigui traha? E buki di Génesis ta bisa ku “riba e di shete dia el a sosegá di tur su trabou ku el a hasi.” E palabranan ei ta referí spesífikamente na Dios su trabou di krea kos ku tin di haber ku nos planeta. (Génesis 2:2-4, Beibel Santu) Pero, Hesus no a kontradisí esaki ora el a bisa ku Dios “ta traha te ainda.” (Huan 5:17) E tabata papia di otro tipo di trabou ku Dios ta hasi, por ehèmpel Dios tabata inspirá hende pa skirbi Beibel. Tambe Dios ta guia i kuida humanidat.—Salmo 20:6; 105:5; 2 Pedro 1:21.
Punto 2 i 3: E punto di bista di e eskritor i datonan históriko
Na unda Hesus a kura e hòmber siegu? E buki di Lukas ta bisa ku Hesus a kura un hòmber siegu “ora e tabata yegando Yériko.” Pero ora Mateo a konta e mesun relato, el a menshoná dos hòmber siegu i a bisa ku e insidente ei a tuma lugá ora Hesus “tabata sali for di Yériko.” (Lukas 18:35-43; Mateo 20:29-34) E dos relatonan akí ta skirbí for di dos punto di bista diferente, i eigenlijk nan ta komplementá otro. Relashoná ku e kantidat di hòmber ku Hesus a kura, Mateo tabata mas spesífiko i a menshoná ku nan tabata dos, miéntras ku Lukas a konsentrá riba e hòmber ku Hesus a papia kuné. I pa loke ta e lugá kaminda Hesus a kura nan, arkeólogonan a deskubrí ku den tempu di Hesus Yériko tabata konsistí di dos stat: un di nan tabata un stat hudiu bieu i e otro tabata un stat romano mas nobo. Nan tabata situá ún kilometer i mei for di otro. Kisas Hesus tabata meimei di e dos statnan akí ora el a hasi e milager.
Punto 4: Palabranan usá den sentido literal i figurativo
Tera lo ser destruí? Na Eklesiástes 1:4 Beibel ta bisa ku “tera ta permanesé pa semper.” Pa sierto hende esei por parse kontradiktorio pasobra Beibel ta bisa ku “e elementonan lo wòrdu destruí ku un kalor intenso, i e tera i su obranan lo wòrdu kimá kompletamente.” (2 Pedro 3:10, Beibel Santu) Pero, Beibel ta usa e palabra “tera” den sentido literal pa referí na nos planeta i tambe den sentido figurativo pa referí na hende ku ta biba riba dje. (Genesis 1:1; 11:1) E destrukshon di “tera” menshoná na 2 Pedro 3:10 no ta referí na e kimamentu di nos planeta, sino na e “destrukshon di hende malbado.”—2 Pedro 3:7.
Punto 5: Ken realmente a hasi algu
Na Kapernaum, ta ken a hiba e petishon di e ofisial di ehérsito pa Hesus? Mateo 8:5 i 6 ta bisa ku ta e ofisial di ehérsito mes a bai serka Hesus, pero Lukas 7:3 ta bisa ku e ofisial a manda algun ansiano di e hudiunan pa hasi su petishon p’e. Esaki no ta un kontradikshon pasobra e petishon a bini originalmente di e ofisial di ehérsito, pero en bes di bai personalmente, el a manda e ansianonan komo su representante.
Punto 6: Un tradukshon eksakto
Nos tur ta peka? Beibel ta bisa ku nos tur a heredá piká di e promé hòmber Adam. (Romanonan 5:12) Algun tradukshon di Beibel ta parse di ta kontradisí esaki bisando ku un bon hende “no ta hasi piká.” (1 Huan 3:6, Beibel Santu) Pero den e idioma original, e verbo griego pa “piká” na 1 Huan 3:6 ta den tempu presente ku normalmente ta indiká un akshon kontinuo den e idioma ei. Tin un diferensia entre piká heredá, ku nos no por skapa di dje, i piká ku nos ta hasi deliberadamente i ku kontinuamente nos ta skohé pa desobedesé e leinan di Dios. P’esei, tin algun tradukshon ku a klarifiká esaki i ta usa frasenan mas eksakto manera “no ta praktiká piká” òf “no ta sigui den piká.”—Tradukshon di Mundu Nobo; Beibel na papiamentu koriente.
Punto 7: Loke Beibel ta siña realmente i no doktrina religioso falsu
Hesus ta igual ku Dios òf ménos ku Dios? Hesus a yega di bisa: “Ami ku e Tata ta ún.” Esei por parse di ta kontradisí un otro kos ku el a bisa, esta, ku “e Tata ta mas ku mi.” (Huan 10:30; 14:28) Pa nos por komprondé e tekstonan akí korektamente, nos tin ku analisá kiko realmente Beibel ta bisa tokante Yehova i Hesus i no purba di pone e tekstonan ei kuadra ku e siñansa di Trinidad, ku no ta basá riba Beibel. Beibel ta bisa ku Yehova ta Tata di Hesus, pero e ta bisa tambe ku Yehova ta e Dios di Hesus, esun ku Hesus ta adorá. (Mateo 4:10; Marko 15:34; Huan 17:3; 20:17; 2 Korintionan 1:3) Pues, Hesus no ta igual ku Dios.
E konteksto di e palabranan di Hesus “ami ku e Tata ta ún” ta mustra ku e ta papia tokante e union ku tin entre e ku su Tata, Yehova Dios. Hesus a bisa despues: “E Tata ta den union ku mi i ami ta den union ku e Tata.” (Huan 10:38) E mesun union akí ta eksistí tambe entre Hesus i su siguidónan pasobra el a hasi e siguiente orashon tokante nan: “Mi a duna nan e gloria ku bo a duna mi, ya nan por ta ún meskos ku nos ta ún. Ami ta den union ku nan, i abo ta den union ku mi.”—Huan 17:22, 23.
^ par. 6 Por ehèmpel, den un artíkulo tokante Taj Mahal, e Encyclopædia Britannica ta menshoná ku ta e emperador mogol, Shah Jahān, a trah’é. Pero, no ta e mes a trah’é pasobra e artíkulo ta sigui bisa ku tabatin mas ku 20.000 hende ku a yuda ku e konstrukshon ei.


c: text/html

text:
Tag Archives: subsidio
Calculacion Subsidio di Salario
Pa asisti e dunado di trabou cu e decision si ta acepta e Subsidio di Salario a traha un tabel. E tabel ta duna varios ehempel na diferente nivel di salario, porcentahenan di perdida di entrada di benta premira y e efectonan di esaki riba dunado di trabou y e trahado. NOTA: E ehempelnan ta… Mas Informacion
Introduccion di Subsidio di Salario
Relaciona cu introduccion di un sudsidio riba salario di parti di Gobierno di Aruba, SVb a keda encarga pa suministra e informacion di e programa aki na doñonan di trabao inscribi na SVb. Pa tal motibo ta recomenda doñonan di trabao pa verifica e e-mail adres riba MiSVb: https://misvb.svbaruba.org Si no ta registra ainda riba… Mas Informacion
Subsidio na Empresa Mediano y Chikito
Den cuadro di maneho pa cu e crisis di COVID-19, Ministerio di Finansas, Economia y Cultura ta bay otorga un subsidio na empresanan mediano y chikito. Unda pa entrega e peticion pa por ricibi e subsidio y su rekisitonan lo keda publica despues. E intencion ta pa e pago di e subsidio aki tuma luga… Mas Informacion

robotstxt: allowed

filter: keep


text:
Pronóstiko di tempu pa Kòrsou i bisindario bálido te djamars mainta 06:00 o.l., 30 di mei 2017.
Pronóstiko
Pronóstiko di tempu pa Kòrsou i bisindario bálido te djamars mainta 06:00 o.l., 30 di mei 2017.
Kompilá: Djaluna 29 di mei 2017, 05:00 o.l. (09:00 UTC).
Tempu: Por lo general parsialmente nublá ku chèns pa algu di áwaseru durante oranan di mainta.
Temperatura máksimo lo alkansá 31 ºC i temperatura mínimo 26 ºC.
Solo ta sali 06:10 i ta baha 18:57 o.l.
Bientu: Direkshon generalmente ost i moderá te basta fuerte; forsa 4 te 5 (20 te 39 km/ora, 11 te 21 nudo).
Situashon general: Un ola tropikal situá awe mainta ost di Boneiru ta move den un direkshon west. Ta antisipá ku e sistema aki lo krusa nos region durante oranan mas lat di awe atardi. Debí na e kondishon atmosfériko aktual, por spera desaroyo di algun yobida riba sierto parti di nos isla. No ta ekskluí e chèns pa welek i bos.
Kondishon di laman: Por lo general moderá ku altura di olanan entre 1.0 i 2.0 meter (3 pa 6 pia).
Fenómeno spesial: Ningun.
Pèrspektiva te djarason mainta: Shelu ta parsialmente nublá ku algun áwaseru, prinsipalmente den oranan di mainta.
Meteorólogo: Luciano.
E próksimo boletin di tempu lo wòrdu publiká djaluna 11:00 o.l (15:00 UTC).


text:
ORANJESTAD –Diasabra awo e tan spera Expo Labor 2017 ta tuma luga na Renaissance Convention Center cuminsando 9’or di mainta te cu 7’or di anochi.
Segun e comision organisatorio, e entusiasmo ta grandi di parti di e companianan, pues e aña aki, Expo Labor ta conta cu mas di 350 vacatura di trabou registra pa e evento.
E evento aki cu ta uni trahadonan, desempleadonan y doñonan di trabou bou un solo dak, ta completamente gratis. Banda di e seccion di vacatura tambe tin dos sala cu ta brinda diferente charla y tayer riba topiconan manera, cambionan den Aruba su leynan laboral, futuro trabounan riba mercado laboral, con pa educa bo mes gratis y con pa cuminsa bo negoshi, djis pa menciona algun.
Aruba Human Resources Association (AHRA) tin varios profesional di recurso humano presente pa revisa of yuda participantenan actualisa of traha un curriculum profesional. Ademas, departamentonan manera Departamento pa Progreso Laboral (DPL), Directie Arbeid en Onderzoek (DAO), IDEA y Sociale Verzekeringsbank (SVb) entre otro, tambe t’ey pa duna tur clase di informacion cu tin di haber cu nos mercado laboral.
Companianan cu ta duna curso, training y varios otro tipo di les tambe lo forma parti di Expo Labor 2017 pa asina orienta participantenan con nan por expande nan conocemento riba diferente tereno y crece den e ambito profesional.
E entrada pa Expo Labor 2017 ta completamente gratis, pues esaki tambe ta un forma adicional pa encurasha tur hende interesa, trahadonan y doñonan di trabou pa acudi na Expo Labor diasabra,awo.
Ademas, ta recorda tur hende cu ta interesa pa atende e evento aki cu solamente e luganan di parkeer cu liña blanco tanto dilanti parlamento, banda di lagoen y tambe den Renaissance Market Place ta gratis.
Expo Labor 2017 ta un actividad organisa pa Ministerio di Labor den cooperacion cu Departamento pa Progreso Laboral (DPL) y Departamento di Labor y Investigacion (DLI). Pa registra na e tayer of charlanan of mas informacion tocante companianan cu lo ta presente y con pa participa na Expo Labor 2017, bishita e pagina di Facebook: Expo Labor Aruba of manda un e-mail na expolaboraruba@gmail.com.


text:
Bon Bini na CasMarie
Informacion General
Nos tey pa yuda desde e prome momento cu un famia of persona ta sospecha cu por trata di un demencia. Nos ta sigui brinda guia, sosten y of pasadia durante henter e proceso. Tambe nos ta ofrece na tur interesado informacion tocante sindroma di demencia. Ki ora ta papia di un demencia, kico e symptomanan ta, kico mester haci of unda por acudi aki na Aruba pa ricibi ayudo ta algun ehempel di pregunta cu nos ta ricibi.
E meta di CasMarie ta pa aporta na un manera positivo y profesional na e calidad di bida di e persona cu demencia y nan famia. Pa logra nos meta nos ta brinda diferente servicio. Si ta desea por download nos folder pa mas informacion.
Lesa mas over di nos Centro di encuentro y informacion pa persona cu e sindroma di demencia y nan famia.
Dementie Café – Nochi di Encuentro
Mundialmente e síndrome di demencia ta wordo mira como un di e causa di mas significante di crisis den sector social y sector di salubiridad. Ta wordo premira cu pa anja 2050 e cantidad di persona cu demencia lo aumenta mas cu 3 vez e cantidad actual. E estudio “ Women and Dementia” (ADI 2015)... Read more »
CasMarie ta brinda un anochi di información tocante demencia riba diaweps 25 di september proximo. Mas y mas nos ta realisa cu e impacto di e síndrome aki ta enorme, cu e ta un malesa progresivo y ta afecta hopi mas cu djies e famia di mas cerca. Ta hopi importante pa nos por reconoce... Read more »
CasMarie ta brinda un anochi di información riba diaweps 26 di juni. E impacto di e syndroma di demencia ta enorme y ta afecta hopi mas cu djies e famia di mas cerca. Según e organisashon mundial di salud (WHO) Demencia por wordo considera como un di e retonan mas grandi riba e tereno social... Read more »


text:
Maltrato di ansianonan no ta solamente maltrato físiko òf síkiko. Tambe negligensia, probechamentu finansiero i abuso seksual ta kai bou di esaki.
Maltrato di ansianonan ta sosodé den sírkulo familiar, pero por tuma lugá tambe den un instituto di kuido. Den sírkulo familiar e ta nifiká: maltrato dor di partner, eks partner, miembronan di famia òf amigunan di kas. Esaki ta un forma di violensia doméstiko. Den un instituto di kuido ta trata di maltrato dor di trahadónan den kuido.
Por papia di maltrato intenshonalmente, pero hopi bia esaki no ta e tur ora. Tin bia personanan no por mas ku kuido di nan próhimo (mantelzorg) òf di nan klientenan. Nan komportashon ta kue mal kaminda. Esaki por kondusí na kuido iresponsabel.
Rekonosé maltrato di ansiano no ta fásil tur ora. Maltrato di ansiano no ta konsistí solamente di negligensia, violensia verbal òf físiko. Sa sosodé tambe ku ta hasi mal uzo di e rekursonan finansiero di e ansiano.
Señalnan serka e ansiano
Kon e ansiano ta mustra?
- E ta mas sùf òf sin grasia (pa motibu di uzo di remedi robes)
- Tin heridanan (deskuidá), por ehèmpel dor di drumi muchu largu den kama.
- Tin (diripiente) mal higiena, manera kabei sushi òf un dentadura deskuidá
- Ta parse kansá, ta baha peso òf ta malu largu
- Ta deskubrí i hopi bia tin hamber òf ta bai leu
- Ta deshidratá, tin hopi set i doló di kabes i ta pishi tiki
- Tin plèki blou, rasku, marka òf sikatris
Kon e ansiano ta anda ku otronan?
- E tin miedu di sierto sitio òf hende
- No ke pa mishi kuné
- Ta kita kara ora di kontakto visual
Den ki situashon e ansiano ta resultá?
- E tin portanan hopi bia na yabi
- Tin debenan ineksplikabel òf retraso den pago hür
- No por splika plakanan ku a lanta
- Ta pèrdè artíkulonan balioso den kas
- Diripiente ta kambia su tèstamènt
- Ta difísil pa papia kuné so
Kon kondukta di e ansiano a kambia?
- Por konsentrá su mes ménos bon riba un tarea òf kombersashon ku sa ta e kaso
- Sin motibu kla e tin miedu, ta rabiá, konfundí òf depresivo
- E ta (diripiente) demasiado okupá òf nèt kontrali demasiado trankil
- No ta konsiderá su mes digno i ta bisa kosnan negativo di su mes òf di otronan
- Ta hasi manera no tin nada partikular ta pasando
Señalnan serka un outor
Kon e outor ta anda ku sentimentunan di e ansiano?
- Ta ignorá e ansiano òf no ta konsolá e ansiano
- Ta menasá e ansiano
- Ta zundra òf grita e ansiano
- Ta humiá e ansiano òf ta trata e ansiano manera un mucha chikitu
- Ta tene e ansiano mas tantu posibel na kas òf bira bishita bèk
- No ta enbolbí e ansiano den desishonnan ku ta afektá bida di e ansiano
Kon e outor ta trata e ansiano físikamente?
- Ta deskuidá e ansiano
- Ta tene e ansiano trankil ku (dósil robes) di remedi
- Ta mishi brutu ku e ansiano
- Ta dal, skòp òf pusha e ansiano
- Ta sera e ansiano
Kon e outor ta anda ku propiedat di e ansiano?
- Ta keda ku pòst (finansiero) pa e ansiano
- Tin hopi interes den e propiedat di e ansiano
- No ke papia tokante di e situashon finansiero di e ansiano
- Ta hòrta propiedat di e ansiano
- Ke pa pagé paso e ta yuda e ansiano
Kon e outor ta anda ku otronan?
- Ta tene dòkter i kuidadónan leu di e ansiano
- Ta bai kontra konseho di médiko- òf otro kuidadónan
- Kada bia ta bai serka otro dòkter òf hospital
- Ta bisa no kontra ayudo médiko òf mental pa e ansiano
Kon e outor ta den su kueru?
- E ta bisa ku e no por ku kuido di e ansiano
- Ta keha di e ansiano
- Ta parse kansá
- Ta keha tokante drumi malu, doló di kabes òf strès
- Ta hasi manera no ta import’é kon ta bai ku e ansiano
- Ta bisa kosnan negativo di dje mes, di otronan òf di mundu


text:
ORANJESTAD – Awe mainta e homber M.Maduro a presenta dilanti Hues di Corte di Husticia pa scucha su castigo.
Aruba Native por a compronde cu Hues un parti a aproba e exigencia di Fiscal pero a rechaza e parti di durante 3 aña M. no por traha.
Luna pasa tratamento di e caso aki a tuma lugar caminda Fiscal a bisa Hues cu tin prueba cu M. a viola e victima di Aruba y cu M. a mishi cu e victima Mericano su parti intimo. Den e caso di November 2019, M. a hinca dede den e parti intimo di e dama di Aruba. Esaki, segun ley, ta wordo considera viola. Den e caso di October 2020, e Mericano a reclama ora M. a mishi na su parti intimo. Den ambos caso M. a pidi sorry. Fiscal a remarca cu awor cu ta confronta M. cu e hechonan, e ta desmenti categoricamente.
Fiscal a exigi 255 dia di prison di cual 245 dia ta condicional cu 2 aña di prueba. Tambe Fiscal a exigi 200 ora di trabou pa comunidad y 3 aña M. no ta permiti pa traha como masahista. Pa cu e demanda di 41 Mil florin, Fiscal a bisa cu lamentable e victima di Aruba no a bin cu recibonan pa hustifica e demanda. Pesey el a pidi pa declara e demanda no admisibel. Den un caso civil lo por bay haci esaki.
DECISION DI HUES
Hues a bisa cu e ta haya legalmente proba cu M. a mishi cu dos persona durante masashi. El a mustra cu riba whatsapp di e dama di Aruba, por mira cu M. ta pidi sorry. Hues a bisa cu e no ta kere declaracion di M., cu el a bisa sorry pasobra e dama lo por a sinti dolor durante masashi. Hues ta haya cu M. a tacha integridad di e dos damanan. Hues a bisa cu M. a abusa di su funcion como masahista.
Hues a condena M. na 255 dia di prison di cual 245 dia ta condicional cu 3 aña di prueba. Tambe Hues a condena M. na 200 ora di servicio pa comunidad. Hues a bisa cu e no ta haya na su lugar e exigencia di Fiscal pa 3 aña, M. keda sin traha. Pa loke ta e demanda di e dama di Aruba di 41 mil florin, Hues ta haya cu e no ta suficiente argumenta y ta declara esaki no admisibel. E dama lo por cuminsa un caso civil contra M.


text:
Entrante awe tur tienda i establesimentu komersial mester sera pa 8’or di anochi
Entrante awe tur tienda i establesimentu komersial mester sera pa 8’or di anochi
Geplaatst op 25 March 2020 dor di Ministerio Asuntunan General i Promé Minister
Willemstad, 25 di mart 2020 – Gobièrnu di Kòrsou a tuma e desishon ku entrante awe, djárason 25 di mart 2020, tur tienda mester sera 8’or di anochi, ku eksepshon di restorant i trùk’i pan.
Tur restorant i trùk’i pan por mantené nan orarionan aktual. Motibu prinsipal pa apliká e “winkelsluitingstijd” aki ta komportashon no korekto ku frekuentemente ta krea aglomerashon sosial. E desishon áki ta pa intensivá distansha sosial i medidanan di prevenshon, ku e meta pa kombatí posibel plamamentu di COVID-19 riba nos isla.
Tur establesimentu mester keda tene kuenta ku distansha sosial i tambe e reglanan di atendé ku kuminda i bebida manera akordá den e ‘Regla temporal pa atende ku kuminda i bebida’ ku tambe ta bálido entrante awe 25 di mart 2020 pa 1’or di mèrdia.


text:
IPA ta organisa un anochi di informacion
Instituto Pedagogico Arubano (IPA) ta tene un anochi di informacion diamars dia 26 di februari 2019.
Conferencia di prensa: Acuerdo cu Boneiro
Minister di Enseñansa dr. Armando Lampe durante e conferencia di prensa di dia 21 di februari 2019 a elabora riba e topico “Acuerdo di Boneiro”.
De Schakel bouwt aan de toekomst
De Schakel is inmiddels al bijna 25 jaar een begrip op Aruba en blijft groeien in populariteit.
Dia Internacional di Idioma Materno
Na aña 1993 UNESCO a proclama 21 di februari, como Dia Internacional di Idioma Materno, unda cu ta promove diversificacion linguistico, cultural y tambe multilingualismo.
International Mother Language Day 2019
Lesa aki e mensahe di Audrey Azoulay, Director-General di UNESCO, na ocasion di Dia Internacional di Idioma Materno, 21 di Februari 2019.
Centrale Commissie Stimuleringsfondsen
Dia 6 di februari Minister di Enseñansa di Aruba sr. dr. Armando Lampe a reuni cu colega Minister di Enseñansa, Cultura y Ciencia di Hulanda, sra. mr. drs. Ingrid van Engelshoven.
Renobacion di JFK a yega e punto mas halto
Dia 15 februari 2019 Minister di Enseñansa, Ciencia y Desaroyo Sostenibel, dr. Armando Lampe, a presencia e celebracion di a yega e punto mas halto pa cu e proyecto di renobacion di e edificio JFK.
Samen voor een beter onderwijs Nederlands op de Caribische eilanden
De ministers van Onderwijs van Caribisch Nederland, het ministerie van OCW en de Taalunie hebben een gezamenlijke intentieverklaring ondertekend rond het onderwijs Nederlands als Vreemde Taal (NVT). Dit gebeurde tijdens een vierlandenoverleg op 8 februari jl. in Willemstad (Curaçao).
Conferencia di prensa: Vierlanden Overleg
Minister di Enseñansa dr. Armando Lampe durante e conferencia di prensa di dia 14 di februari 2019 a elabora riba e topico “Vierlanden Overleg”.
Reunion entre Minister di Enseñansa di Aruba y Hulanda
Dia 6 di februari Minister di Enseñansa di Aruba sr. dr. Armando Lampe a reuni cu colega Minister di Enseñansa, Cultura y Ciencia di Hulanda, sra. mr. drs. Ingrid van Engelshoven.


text:
KRALENDIJK – Gezaghèber Edison Rijna a dirigí su mes djabièrnè tras di lomba na komunidat en konekshon ku medidanan relashoná ku COVID-19.
“Siman pasá djasabra mi a informá boso tokante e desishon ku Boneiru lo a drenta un ‘lock-down’ leve entrante 21 di sèptèmber, pa 10 dia. Mi ta realisá mi mes ku e medidanan ku a tuma tin hopi influensia riba tur habitante i empresario di Boneiru. No ta algu leve ora ku hopi kompania mester sera nan porta i ora ku dor di e kódigo oraño, turista no por bini e isla mas. Esaki ta toka tur hende.
Nos a tuma e medidanan estrikto temporal, bou di bon konsiderashon i nan ta realmente nesesario pa redusí e plamamentu di e vírùs.
Mi a nota ku mayoria habitante ta tene nan mes hopi bon na e medidanan pa loke ta trata e 1,5 meter di distansia i esnan di higiena. Mi ta orguyoso di esaki. Mi a ripará tambe ku esnan infektá ku e vírùs, ta ‘dùrf’ kompartí esaki riba medionan sosial. Esaki ta mustra sentido di responsabilidat di hendenan pa ku otro.
E mayoria di kompanianan tambe ta tene nan mes na e reglanan i tin hopi solushon kreativo i inisiativanan a originá riba tereno empresarial. Esaki ta bunita pa mira, pasobra nos tur tin interes ora ku ekonomia di nos isla sigui drai. Pero nos mester ta realístiko i lamentablemente mester a tuma un paso patras, solamente despues nos por sigui padilanti ku otro.
Ta te despues di dos siman por kuminsá mira efekto di e medidanan. Na promé instante nos a pone e medidanan pa dies dia pa asina prevení plamamentu mas aleu mas tantu posibel, i pa duna departamentu di salubridat públiko e oportunidat pa trese e infekshonnan na bista, pa asina despues nos por disidí mas dirigí kiko ta e mihó medidanan pa e temporada benidero.
E siman tras di lomba hopi hende a ekspresá nan preokupashon tokante e tenementu di skolnan habrí. Mi ta komprondé e preokupashon aki, mi tambe ta mayor i ke protehá mi yunan mas tantu posibel. Mi ta komprondé ku tin preokupashon pa ku e seguridat di e dosentenan na skol tambe. E skolnan a duna di konosé ku nan a prepará nan mes den e lunanan ku a pasa, riba diferente posibel senario. I si nos wak e fuente di infekshon di COVID-19 na Boneiru, nos ta mira ku mayoria infekshon ta tuma lugá na trabou i di trabou a bai kas pa e famianan. Esaki ta nifiká ku te ku awor, e gran parti di infekshonnan ta bini for di esfera di trabou i relashonal, pues no di skolnan. Entre otro dor di esaki ta konsiderá tenementu di e skolnan habrí, un paso responsabel.
Naturalmente tur hende ke sa kiko ta bai pasa djárason na final di e periodo di e ‘lock-down’ leve. Esaki partikularmente ta dependé di e kantidat di infekshon i e klùsternan konserní. Boso por ta sigur ku nos ta hasi tur kos posibel pa sòru pa, tantu na un manera rápido komo responsabel, suavisá e medidanan. Pa asina por duna habitantenan mas espasio pa move i pa empresarionan por haña e posibilidat di kuminsá ku nan negoshi atrobe. Pero esaki solamente ta posibel si, mirando for di nos responsabilidat pa ku Salubridat Públiko, esaki ta responsabel.
Mi ke bolbe hasi un yamada na tur habitante di Boneiru, tene duru!
Prinsipalmente den wikènt. Mi sa ku ta difísil, paso nos a kustumbrá di bai snèk òf Happy Hour, bini huntu ku famia òf pa traha afsprak ku amigunan, sinembargo awor di bèrdat no por hasi esaki, pa un ratu.
Mi no por ripití sufisiente, e manera mas efektivo pa redusí e vírùs ta: tene e 1,5 meter di distansia, laba man i keda kas mas tantu posibel.
Corona smart, ta huntu nos ta hasié.
Pa tur informashon aktual por bishitá www.bonairecrisis.com i tur otro fuente di informashon di gobièrnu”, gezaghèber Rijna a bisa.


text:
ORANJESTAD, Aruba: Ta bay renoba Piscina Olimpico Rolly Bislik na Savaneta y pa cu esaki a tene un destaho publico. A cuminsa cu e proceso pa basta luna caba, Stichting Fundacion Facilidadnan Deportivo (FFD) a acerca ACE Engineering Firm pa prepara e bestek. Nan a prepara esaki y basa riba e recomendacionnan di WEB, cual WEB a haci un assessment pa nos Minister di Deporte Dr.Alex Schwengle y FFD.
E hoya di projecto aki pa Savaneta ta riba iniciativa di Minister di Deporte Dr. Alex Schwengle cu ta aprecia e deporte di landamento, especialmente bow di nos hubentud. E prome step tawata e assessment dor di e professionalnan di WEB
A base di e recomendacionnan di WEB, ACE Engineering a traha ful un bestek. FFD a invita diferente compania pa participa na e destaho publico. Na e destaho publico tabata presente 4 compania, cual tabata CND Construction, Emeco N.V., Chucho Contractor y Crystel Pools. Naturalmente hunto cu ACE Engineering Firm cu a prepara tur e bestek y a conduci tur tender pa FFD.
Dia 29 augustus 2017 tabatin e reunion di informacion y dia 5 di September 2017 lo keda publica e nota cual lo tin tur e preguntanan ricibi. E companianan lo por entrega te cu dia 15 di September 2017 y asina cu e prijsnan drenta, e compania ACE Engineering lo prepara un “gunningsadvies.” E gunnings advies no necesariamente ta esun di mas abou lo hay’e, pero ACE Engineering ta basa su mes riba tur rekisito necesario,criteria nan y cu ta cuadra cu e bestek traha. FFD lo ricibi e recomendacion for di ACE Engineering a base di e bidnan entrega. E intencion ta pa dia 15 september 2017 pa invita un notaris pa supervisa e proceso di entrega di bidnan.
Esaki lo pone cu FFD lo trece tur e puntonan aki cerca e directiva y aki lo tuma un decision y mira si por sigui cu e consehonan di ACE Engineering. “Normalmente nos ta sigui’e continuamente. Mi ta prefera di warda te ora cu e directiva tuma e decision final”, asina Ing. Junior Tromp, director di FFDA, a indica.
E mantencion ta e parti mas primordial y den esaki nan tin e parti cu ora di entrega documentonan y prijs, mas cu claro nan ta haya un service contract y nan mester cumpli cun’e. Ora di entrega un trabou, semper tin 6 luna cu nan ta keda vigila e proyecto, service esaki. Despues e mesun companianan ta haya e oportunidad di entrega un oferta pa mantene e facilidadnan.
“Esey semper ta un punto di kibra cabes y ora nos yega asina leu, nos lo yega riba e punto di mantencion”. E punto di mantencion ta esun di mas importante y esaki lo keda treci padilanti, pasobra mayoria di loke tin ta pa motibo di mantencion.
Lotto lo financia e proyecto aki, danki na e bon resultadonan di e renegociacion cu Canadian Bank Note Ltd. di e cambio den e contract existente cu a culmina na januari 2017.
Un pabien grandi na e bario di Savaneta & especialmente nos atletanan den natacion. Ban sigi sostene e vision di nos Minister di Deporte Dr. Alex Schwengle.


text:
Basketbal
Basketbòl ta kontinua
Basketbòl lokal ta drentando su fase final. E temporada regular ta tras di lomba i awor nos ta bai drenta e fase di “play-offs” den e categoria maximo “seniors” nos ta bai tin un “Round Robin” kaminda ku Montana Spartans, Willemstad Warriors , Curacao Vikings i Curacao Trotters lo bai bringa pa e delaster 2 “spot” nan.
Jongbloed Nets i Janwe Spartacus ta e 2 ekiponan ku ja kaba a sigura nan luga i ta sinta warda riba e otro 2 ekipo nan .
Round Robin lo ta kayente sigur mirando ku 3 ekipo a kaba ku mesun record i den e di 2 ronde aki lo ke sali ku e viktoria pa por pasa pa final. Nos lo ta bai tin 4 siman di play-offs i pa mitar di April Kòrsou lo konose su kampion di temporada 2017/2018.
Nos por menshona Algun Kandidato Pa MVP den divishon Senior :
Rajiv Gonet ..(nets) A skorun total di 105 punto den 6 wega, 4 3Pt i tbt efectivo na linja di “Freethrow” hinkando 9. Rajiv sigur a karga e ekipo trahando hopi play i duna hopi Asist pa su kompatriota nan por a skor..
Victor Leander .. (spartacus) a sali di 3 den Top scorer ku 87 Punto den 6 wega, 7 3Pt, i 11 freethrow hinka. Su defensa tambe a kontribui enorme mente, a kwe hopi rebound i tambe a block diferente atake.
Enrico Corsen .. (vikings) a sali di 2 den top scorer ku 104 Punto den 6 wega, A sali esun ku Mas 3 Pt a score ku 15, i tambe esun ku mas Freethrow hinka ku 23, enrico tabata hopi agresivo atakando renchi hanja hopi foul, i a score ku hopi efectividat lokaul a pone ku Vkings e anjaki a logra avansa pa play-offs.
Sharif Sprockel .. (warriors) tambe tatin un temporada solido i konsistente i a sobre sali den e ekipo di Warriors , ela sali di kwater luga den scoring ku 77 punto, i di 2 den freethrow hinkando 21 , a kwe hopi offensive rebounds ku a juda pa warriors a kwe un late run i drenta play-offs.
Potret: Game Day Curacao


text:
PARTIDO POLĺTIKO NOBO ‘KÒRSOU DURADERO I SOLIDARIO’ (KSD) TA APORTÁ NA DIÁLOGO TOKANTE DERECHI DI VOTO: DEKRETO GUBERNAMETAL KU TA DIKTA ORGANISASHON DI ELEKSHON BASÁ RIBA ARTIKULO 53 DI AREGLO DI ESTADO (ELEKSHON ADELANTÁ) TA PERHUDIKÁ DERECHI SIVIL FUNDAMENTAL.
PARTIDO POLĺTIKO NOBO ‘KÒRSOU DURADERO I SOLIDARIO’ (KSD) TA APORTÁ NA DIÁLOGO TOKANTE DERECHI DI VOTO: DEKRETO GUBERNAMETAL KU TA DIKTA ORGANISASHON DI ELEKSHON BASÁ RIBA ARTIKULO 53 DI AREGLO DI ESTADO (ELEKSHON ADELANTÁ) TA PERHUDIKÁ DERECHI SIVIL FUNDAMENTAL.
Nasha Desbarida i Dennis Anthony, dos Kurasoleño, tabata biba na Hulanda i a inskribí nan mes den registro sivil na Kòrsou pa asina por postulá dia 10 di Mart riba lista pa elekshon di e partido polítiko Kòrsou Solidario i Duradero (KSD). Tur dos ta miembro aktivo i prominente di e partido polítiko nobo ku a resaltá for di e organisashon sivil Kòrsou Solidario i Duradero. E organisashon sivil aki pa ya kasi 3 aña ta aktivo tantu na Kòrsou komo na Hulanda.
E partido polítiko KSD tin komo meta pa promové bienestar di tur suidadano mediante koperashon, solidaridat i partisipashon i pa yuda krea un país duradero i konsiente di su medioambiente. KSD tin komo puntonan di lansa ‘bon gobernashon’ i meritokrasia, solidaridat, ekonomía duradero, bon enseñansa i un kuido di salú riba nivel. E derechinan básiko di tur suidadano, ekspresá den e lema “Bo Derechi”, ta forma e piedanan di fogón den kwa prinsipionan di solidaridat, partisipashon i hustisia sosial pa tur Kurasoleño mester haña nan lugá. KSD ta boga pa nos identifiká, solushoná i eliminá estorbonan ku ta blokia desaroyo di nos país, ku yudansa i partisipashon di un i tur mediante rekonsiliashon i un buskeda intenso pa identifiká nos interesnan komún i stimulá union.
A base di su prinsipio di solidaridat KSD ta sinti su mes yamá pa ofresé opshonnan nobo pa yuda solushoná e impase polítiko i gubernamental ku a surgi den nos país, mediante un posishon positivo i konstruktivo. E palabranan prinsipal den esaki ta inklusividad i rèspèt.
Sinembargo Konseho Supremo Elektoral (KSE) a notifiká Nasha Desbarida i Dennis Anthony ku riba e fecha ku a sera e registro di elekshon ( 8 di Febrüari 2017), nan no tabata inskribí ahinda den e registro sivil i pa e motibu ey nan no por pone nan mes eligibel i tampoko nan por vota. Pa e motibu ei Nasha Desbarida i Dennis Anthony a entamá un kaso sumario den korte. Komo konsekuensha ku e registro elektoral a ser konsiderá komo será for di dia 8 di Febrüari 2017, mientras a informá komunidat di esaki te dia 17 di Febrüari 2017 numa, nunka nan lo por a inskribí nan mes den e registro sivil na tempu. Pa e motibu aki nan derechinan fundamental, nan derechi di voto aktivo i pasivo, a keda violá.
Korte a rechasa e reklamo di Nasha Desbarida i Dennis Anthony. Sentral den veredikto di Hues ta pará ku lei ta dikta términonan pa pasonan konsekutivo den e prosedura di un elekshon adelantá. Durante e kaso a resultá ku leinan na vigor ta hasi’é imposibel pa yunan di tera bin inskribí nan mes pa por hasi uso di nan derechi di voto aktivo i pasivo. Ademas e términonan stipulá den lei ta resultá den un periodo di kampaña mas kòrtiku ku ta kousa un desventaha adishonal pa esnan ku ke pone nan mes eligibel riba lista di partidonan nobo. Partidonan nobo tin solamente mitar di e tempu,
preskribí pa lei, pa logra haña e kantidad di voto rekerí den e pre- elekshon di un elekshon adelantá. Ademas a resultá pa kolmo durante di e kaso ku KSE no tabatin opheshon pa atmití Nasha Desbarida i Dennis Anthony den e registro elektoral.
Durante di e kaso ningun di e partidonan ku Nasha Desbarida i Dennis Anthony a demandá, ni tampoko Hues, no a nenga ku e eksigensha den lei tokante inskripshon den registro elektoral ta resultá den un limitashon di e derechi di voto aktivo of pasivo di Nasha Desbarida i Dennis Anthony. A base di esaki KSD huntu ku Nasha Desbarida i Dennis Anthony ta konvensí ku e veredikto aki no ta e último palabra tokante e limitashon di derechinan básiko di suidadano, manera deskribí.
KSD lo keda enfoká riba un solushon efektivo i hustu pa tur yu di tera, i ta sigui sali na vanguardia di tur derechi básiko, manera e derechi riba un gobiernu ku ta lucha pa derechi di yu di tera, derechi riba bon enseñansa, derechi riba trabou, derechi riba bon bibienda, derechi riba salú públiko bon i pagabel, derechi riba un bon kwido sosial. E veredikto aki ta un estímulo i ta reforsá tantu e organisashon sivil komo e partido polítiko KSD den nan mishon. Pues tur esaki ta ‘Nos Derechi’.
==========
KERSVERSE POLITIEKE PARTIJ ‘KORSOU DURADERO I SOLIDARIO’ (KSD) DRAAGT BIJ TOT DIALOOG OVER HET STEMRECHT: LANDSBESLUIT DAT VERKIEZINGEN UITSCHRIJFT OP DE VOET VAN ARTIKEL 53 STAATSREGELING (TUSSENTIJDSE VERKIEZING) SNIJDT IN OP FUNDAMENTEEL BURGERRECHT.
Nasha Desbarida en Dennis Anthony, waren in Nederland woonachtig en hebben zich uit hoofde van hun band van bloed en aanverwantschap met Curaçao ingeschreven in het bevolkingsregister van Curaçao opdat zij zich op 10 maart 2017 op de lijst van politieke partij Kòrsou Solidario i Duradero verkiesbaar kunnen stellen. Zij zijn actief en prominent lid van de nieuwe politieke partij die voortkomt uit de gelijknamige burgerorganisatie Kòrsou Solidario i Duradero. De burgerorganisatie is bijna 3 jaar actief op Curaçao en in Nederland.
De politieke partij KSD heeft tot doel middels samenwerking, solidariteit en participatie het welzijn van alle burgers, zonder onderscheid des persoons, te bevorderen en een milieubewust en duurzaam land te helpen vormen. KSD heeft als speerpunten ‘good governance’ en meritocratie, solidariteit, duurzame economie, goed onderwijs en gezondheidszorg van kwaliteit geagendeerd. Deze basisrechten van alle burgers, samengevat in de kreet “Bo Derechi” ofwel “Het is jouw recht”, vormen de hoekstenen waarbinnen principes van solidariteit, participatie en sociale rechtvaardigheid voor alle burgers en groepen tot uiting moeten komen. KSD beoogt struikelblokken die ontwikkeling van ons land versperren met behulp van participatie van eenieder te identificeren, en op te lossen, middels reconciliatie en een nadrukkelijke zoektocht naar gemeenschappelijke belangen en eenheid.
Omdat KSD saamhorigheid en solidariteit hoog in haar vaandel heeft, voelt ze zich geroepen om middels een positieve en constructieve houding bij te dragen tot het opperen van nieuwe mogelijkheden om uit de politieke en bestuurlijke crisis en impasse te komen waarin ons land verzeild is geraakt. Het devies is hierbij inclusiviteit en respect.
Echter, Nasha Desbarida en Dennis Anthony werden door het Hoofdstembureau bericht dat zij per de dag van sluiting van het kiesregister, 8 februari 2017, nog niet ingeschreven waren in het bevolkingsregister en zich daarom niet verkiesbaar mogen stellen. Zij hebben hierop een kort geding aangespannen. Als gevolg van het feit dat het kiesregister al per 8 februari 2017 als gesloten werd beschouwd en dat bovendien pas op 17 februari 2017 is gepubliceerd hadden zij zich immers nimmer bijtijds kunnen inschrijven in het bevolkingsregister. Daardoor komen hun fundamentele burgerrechten, namelijk hun actief en passief kiesrecht, in het gedrang.
De eis van Nasha Desbarida en Dennis Anthony is door de rechter afgewezen. Centraal in het oordeel van de rechter staat dat de wet termijnen stelt voor achtereenvolgende stappen in de verkiezingsprocedure voor tussentijdse verkiezingen. Ter zitting bleek dat de wet aanzet tot het a priori onmogelijk maken van het tijdig inschrijven van landskinderen die van hun actief en passief
kiesrecht gebruik willen maken. De in de wet opgenomen termijnen zet ook aan tot een ingekorte campagnetijd voor de voorverkiezingen, waardoor burgers die zich kandidaat stellen op lijsten van nieuwe partijen vergeleken met andere burgers een additioneel nadeel lijden. Er is immers maar de helft van de wettelijk voorgeschreven tijd beschikbaar voor nieuwe partijen om het benodigde aantal stemmen in de voorverkiezingen te behalen. Voorts bleek ter zitting dat het hoofdstembureau geen bezwaren had tegen het opnemen van Nasha Desbarida en Dennis Anthony in het kiesregister.
Tijdens het kort geding is door gedaagden noch de rechter betwist dat de praktische uitwerking van de eis van ingezetenschap beperking van het actieve en passieve kiesrecht van Nasha Desbarida Desbarida en Dennis Anthony met zich meebrengt. Op basis daarvan zijn KSD samen met Nasha Desbarida en Dennis Anthony ervan overtuigd dat met dit vonnis in eerste aanleg het laatste woord nog niet is gezegd over de voornoemde beperking van grondrechten van burgers.
KSD blijft zich richten op een effectieve en rechtvaardige oplossing voor alle landskinderen met respect voor alle grondrechten, waaronder het recht op een overheid die opkomt voor de rechten van de burgers, het recht op goed onderwijs, het recht op werk, het recht op goede woonvoorziening, het recht op goede en betaalbare gezondheidszorg, het recht op goede sociale zorg. Dit vonnis heeft zowel de burgerorganisatie als de gelijknamige politieke partij KSD gesterkt in haar missie. Dit is immers allemaal “Nos Derechi” ofwel Ons Goed Recht.


text:
Clifford Heyliger: ta aña di mas experiencia y motivacion pa cambio na un lista ya fuerte di AVP
Na momento cu nos pais ta buscando speransa y solucion pa un sin fin di problema y retonan, e miho jiunan di nos pais ta lanta para y pone nan talento na servicio di nos pais. E yamada aki di Mike Eman a wordo bon scucha. Despues di mas cu un siman di hobennan profesional cu a scohe pa drenta politica, pa duna ainda mas na nan pais, diadomingo anochi CLIFFORD HEYLIGER, a anuncia cu e ta pone su mes disponibel pa eleccion pa Parlamento di dia 25 di juni awor.
Den su presentacion CLIFFORD HEYLIGER no a laga niun duda ta pakico e ta para y kico e ta contra. Su presentacion tabata emocional, franco, directo y convincente di cu aki nos tin un homber, cu un carera profesional, un experiencia como sindicalista y activista social, envolvi den un cantidad di organisacion cu tin un cos den comun: sirbi e interes di trahadornan y nan famia.
Ken ta CLIFFORD HEYLIGER?
CLIFFORD HEYLIGER a nace y crece na San Nicolas. Na edad di 14 aña ela bay Hulanda pa caba scol secundario y pa studia. Despues di su estudio ela bolbe Aruba y mester a cuminsa traha den hotel pasobra e no por a haya trabou den e ramo tecnico cu ela studia. Ora a habri un oportunidad den refineria ela aplica y wordo accepta. , atrobe aunke e funcion no tabata den su ramo di estudio. Finalmente ela haya oportunidad pa traha den e planta di WEB y cu añanan di trabou y experiencia, ela bira hefe di e laboratorio di WEB. CLIFFORD HEYLIGER tabata un sindicalista cu a representa trahadornan di WEB pa hopi aña. Coleganan ta describi Clifford como un lider cu ta scucha su hendenan bon, prome cu e papia of haci algo. E ta casa y tin dos jiu teenager.
EXPERIENCIA
Loke ta resalta serca CLIFFORD HEYLIGER ta su caracter suave, su amabilidad, su forma di papia cla sin drei rond di e tema y su experiencia. Ora Bo papia di “hende serio”, wel ata Clifford. E ta personifica e expresion “hende serio”, cu ta nifica, hende cu Bo por tuma na serio, hende cu Bo por confia, hende cu sa di kico e ta papia. Sin duda, CLIFFORD HEYLIGER ta añadi ainda mas na e team di candidatonan profesional nobo y entusiasto, combina cu candidatonan cu experiencia den gobernacion, cu lo ta riba e lista di AVP. Mirando e retonan grandi cu nos pais ta enfrenta, ta e combinacion aki di conocemento profesional, motivacion pa cambia cos y experiencia den atende cu retonan grandi, cu nos pais tin mester awor aki. CLIFFORD HEYLIGER no solamente ta fit perfectamente den e team aki, e ta halza e team ainda mas na e nivel cu nos pais mester!


text: ORANJESTAD – E ta importante pa tur hende por purba compronde, cu e medidanan di lockdown y shelter in place pa sigura nos salud contra COVID19 a trece cune cu 80% di entrada di Aruba a cay afo. Den e situacion aki ta 37000 trahador nan entrada ta core peliger. Un grupo grandi di hende a bira desemplea di biaha. Gobierno di Aruba mester a actua di biaha pa asina por a yega na e yudansa y e fondonan necesario pa por brinda e yudansa aki. Presupuesto 2020 mester a wordo modifica pa crea espacio pa brinda e yudansa di FASE y pa negoshi chikito y mediano. Pa e motibo aki a pidi solidaridad di e empleado publico y di tur entidad relata na Gobierno pa por haya fondo necesario pa por brinda e yudansa aki di cual parti di e placa ta bin di e sosten di likidez cu Aruba ta haya como prestamo fo’i Hulanda. Aruba nunca a haya y awor den crisis tampoco lo bay haya yudansa sin cu nos no yuda nos mes promer. Sin esfuerso propio, nos no ta haya nada. Asina e ta y por lo pronto no lo cambia. Nos por rabia, nos por critica, nos por cuestiona, pero manera e dicho ta bisa, tanten cu bo ta biba bou pal’i kwihi, bo mester wanta di parha. Pesey laga nos percura pa compronde e situacion y traha hunto pa surpasa e crisis aki. Nos opcionnan debi na Aruba su finanzas, ta limita. Nos mester usa nos cabes y nos curason awor pa sali di e crisis aki sin caba di perde nos mes como Pais.


text: KRALENDIJK – Awe djaweps 11 di febrüari den oranan di mainta, reporteronan di Radio Live99.9 FM sigur na dos okashon den ménos ku 2 ora a kapta situashonnan no tolerabel den tráfiko di shofùrnan ku komportashon iresponsabel. Hopi usario di tráfiko no ta respetá otro i tampoko ta kore konforme regla di tráfiko. Pa kasualidat, den tur dos kaso tabata trata di Hulandes Oropeo. Awe mainta alrededor di 11’or un reportero a topa ku un hòmber riba un skuter di hür ku a drenta Kaya Libertador Simon Bolivar for di direkshon prohibí na altura di Lucas Bar. A para e hòmber aki i indiká na dje ku e direkshon ku e ta kore ku su skuter ta prohibí (verboden). E hòmber a neglishá i mustra ku e ta sigui kore den direkshon prohibí. No a dura 10 sekònde ku e hòmber tabata bentá na suela riba kaya pa motibu ku el a keda alkansá pa un vehíkulo den e mesun kaya ku di sorpresa a hañ’e ku e skuter su dilanti. E hòmber na dado momentu tabata intentá di subi e skuter i kore bai. Mesora a yama polis i CRS ku a yega rápidamente na e sitio pa atendé ku e situashon. E di 2 kaso tabata mas lat den oranan di mèrdia, un polis na sivil a aktua tremendo, mustrando un shofùr, ku e mester kore konforme regla di tráfiko. Loke a sosodé ta ku, 2 persona den un djip di hür, a drenta e kaya ku tin mei mei di e edifisionan di MCB Bank na Playa den direkshon prohibí. Nan mala suerte tabata; ku tabatin un polis na sivil, nèt tras di e djip, pues el a mira loke a sosodé. E djip a drenta den direkshon kontrario kaminda ya menshoná. Momentu ku e polis na sivil a baha for di su vehíkulo personal i indiká nan ku ta direkshon kontrali, un persona a baha for di e djip i a bai na e ATM di MCB. E shofùr di e djip, a bèk sali for di e kaya, bai dilanti i drenta Kaya Grandi direkshon kontrali bai para riba asera na altura di Kaya Kòrsou. Agente polisial Statia a baha for di su outo (sin ünifòrm di polis) i a splika e persona ku e mester bai stashoná otro kaminda. Mientrastantu tráfiko a pega debí na e shofùr iresponsabel. Ta notabel ku e polis mester a identifiká su mes, pa e shofùr di e djip a sigui su òrdu. Tremendo reakshon di e agente polisial na sivil. Un ehèmpel pa otro agentenan polisial ku mester reakshoná mesora ora enfrentá situashonnan no korekto den tráfiko ku mester aktua asta ora nan no ta riba patruya (na sivil pues). Ta notabel ku hopi turista i Hulandesnan Oropeo no ta respetá bòrchinan di tráfiko i ta kore di forma iresponsabel riba nos isla, hinkando otro usuarionan di tráfiko den peliger. Ta parse ku nos bòrchinan di tráfiko ta diferente òf tin otro nifikashon ku na otro Pais na mundu. Esaki ta sosodé spesialmente anochi i den fin di siman.


text:
- un prueba di identificacion valido, cedula, paspoort of rijbewijs;
- extracto di registro civil di Aruba no mas bieu cu 5 dia di trabao;
- dependiendo di bo status di estadia bo mester trece tambe un permiso di estadia y trabao.
- den algun caso tin mester tambe otro documentonan manera acta di nacemento, buki di matrimonio, etc.
Carnet di AZV
Descripcion
E carnet di AZV ta e prueba obligatorio cu bo ta inscribi na e Organo Ehecutivo di AZV. Ariba e carnet di AZV tin bo potret, nomber, inicial, fecha di nacemento, sexo y number di AZV.
Unda pa pidi'e? / Mas informacion na
Kico mi tin di hiba cu mi?
Cuanto e ta costa?
E gasto pa un carnet ta Awg. 7,50.
Cuanto tempo ta dura pa hay'e?
E carnet di AZV ta keda cla mientras cu bo ta warda.


text:
Ladronisia di outo ku varios konfiskashon.
KOMUNIKADO DI PRENSA 342/ 2021
10 òktober 2021.
Ladronisia di outo ku varios konfiskashon.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djadumingu 10 di di òktober 2021 alrededor di 14.33’or, Sentral di Polis a risibí
informashon ku deskonosínan a hòrta outo for di un turista riba lugá di stashoná outo na un
playa na Bapor Kibrá.
For di investigashon ku polis a risibí na e momentu ei, e vehíkulo aki lo tabata den Kaya
Lando.
Mesora a dirigí algun unidat i tambe e tim ku ta investigá ladronisia di outo na un adrès den
Kaya Lando i einan a bin topa sinku (5) vehíkulo prosedente di ladronisia i vários piesa di
outo.
Na e sitio a hasi detenshon di un dama tambe.
Investigashon den e kaso aki ta kontinuá.


text:
Internacional: Tunisia su presidente actual Kais Saied a apunta sra. Najla Bouden Romdhane como e prome presidente femenino di e pais. Poco poco e mundo arabe ta conoce cambionan na fabor di e ser femenino. Segun e presidente actual:” E momento ta awor pa manda un mensahe pa e comunidad arabe”. Segun e presidente actual e ta deposita su confiansa completamente den su persona.
Najla Bouden Romdhan, cu e lo sa di guia e pais den su momento na mas dificil. No solamente reto nan grandi cu covid-19 a laga atras sino tambe debe nan grandi cu e pais ta encontra su mes aden. Su deseo ta pa e pueblo di Tunisia sinti nan mes orguyoso y tambe duna confiansa na nan futuro presidente femenino.


text: Internacional: E Presidente di South Korea a anuncia awe cu tin un negociacion pendiente pa prohibi come carni di cacho. Apesar cu e no ta algo comun mas na e pais pero si tin e generacion prome cu si ta come esaki ainda den restaurant nan of mercado nan. South Korea kier bin cu un mihor trato pa e cacho na bandona y tambe un registracion obligatorio pa esnan cu tin un cacho na cas. Ta prome biaha cu den parlamento e tema aki lo wordo trata y considera. Tur restaurant cu ta ricibi nan entrada bendiendo solamente cariño nan di cacho lo mester evalua pa cambia nan servicio of cera por completo. E bendedo nan ta hopi preocupa di por bai perde un bida completo di negoshi cu nan a depende riba di dje. E Pais ta para hunto segun encuesta nan realisa na 59% cu ta deacuerdo cu prohibicion completo pa bende i come carni di cacho.


text:
Dr. Rose Mary Allen den Seri Sombra di Koló
Lekturanan
Rasa i Etnisidat den Polítika di migrashon na Kòrsou
Kòrsou, un paraiso multirasial i multietniko, habri pa tur ku bin biba aki? Esaki ta un manera ku sa presentá Kòrsou den eksterior. Komo un isla kaminda tur hende por bin biba i bira Yu di Kòrsou. Pero kon habri nos ta en realidat? Rasa i kolo ta hunga un papel den esaki tambe?
Antropólogo Rose Mary Allen lo para ketu na e desaroyo aki, poniendo e den un konteksto históriko. For di despues ku Shell a establesé su mes na Kòrsou, nos pais a hiba un polítika di migrashon, ken si i ken no tabata bonbiní. I ora nan ta akinan, pa ken tabata mas fásil i pa ken mas difísil keda konsiderá ‘Yu di Kòrsou?
Durante e charla di eksperto legal Louise de Bode –Olten siman pasá na NAAM, por sierto dilanti un sala yen, e konsepto di “Ken ta Yu di Kòrsou” a bini dilanti. De Bode –Olten ku a papia tokante garantianan legal ku nos pueblo tin pa protekshon kontra rasismo i diskriminashon a splika kon diferente tratado internashonal por protehá bo komo siudadano kontra maneho i aktuashon di gobièrnu den bo pais. Ki ta e faktornan ku den bida diario ta determiná ku sea ta inkluí òf ekskluí migrantenan den nos forma di konvivi ku otro na Kòrsou?
Djasabra awor dia 24 di yanüari, Rose Mary Allen lo elaborá riba kon nos manera di dil ku migrante ta basá riba e manera kon nos a siña kategorisá i balorá hende segun rasa den nos sosiedat.
Tambe señora Allen lo elaborá kon e polítika di migrashon a keda influenshá òf a influenshá nos manera di dil ku migrante den prosesonan di migrashon i remigrashon, manera a sosodé na Kòrsou den transkurso di tempu?.
Rose Mary Allen ta dosente di bishita universitario (gastdocent) na University of Curaçao kaminda e ta duna Caribbean Studies. E tabata dosente di bishita na entre otro University of the West Indies, University of Puerto Rico i Universidade Federal de Goiás na Brazil. Den su publikashon Di ki manera, A social history of Afro-Curacaons, 1863- 1917, el a dokumentá bida popular di yunan di Kòrsou di desendensia Afrikano entre abolishon di sklabitut i establesimentu di refineria Shell na nos isla. Allen a publiká diferente artíkulo tokante historia i polítika di migrashon na Kòrsou. Na aña 2011 el a risibí premio bienal Boeli van Leeuwen di Gobièrnu di Kòrsou pa su trabou akadémiko.
Dia: djasabra 24 di yanüari 2015
Ora 7.00- 9.00 P.M.
Porta ta habri 18.00 pa tur hende por disfrutá di Eksposishon Sombra di Koló, kaminda diferente artista plástiko yu’i Kòrsou ta duna nan vishon riba rasa i rasismo.
Sitio NAAM, Johan van Walbeeckplein 13
Entrada: naf 5,-
dia 31 di yanüari Jeanne Henriquez lo klousura ku su charla tokante Nashon i Identidat .
Pa mas Informashon: www.warwaru.com i www.naam.cw , info@naam.cw tel: 4621933 / 462193


text: Diamars atardi a drenta informe di cu tin un situacion reinando unda despues di cu un persona a nota 2 vehiculo ta core su tras e persona a yega baha na Zeerovers y a sconde eynan pa bati alarma y segun e persona ey e hendenan cu lo ta siguiendo e supuestamente lo ta arma, mesora a dirigi patruyanan di Sanicolas y di trafico cu ta na Balashi. NA yegada di e patruya a bin compronde cu aki ta trata di un ciclista cu tabata bayendo su cas y a nota pa basta rato un Kia Sportage color silver y un Nissan March color biña ta siguiendo e y na dado momento e persona den e Sportage a punta algo color nickel den su direccion y ela spanta. Pesey ela core drenta Zeerovers pa bati alarma. Pero polis no a mira ningun di e 2 vehiculonan na e sitio y e ciclista no sa cual direccion e vehiculonan lo a bay. POlis a tuma e numbernan di e vehiculonan y a pasa e informacion aki pa recherche.


text:
E partido decisivo entre RCA y Nacional, p’asina dicidi e campeonato di AVB Division Honor di Aruba 2018-2019, a tuma lugar den stadion GP Trinidad bastante yen cu fanaticonan di ambos club.
E partido final aki a bin despues cu e ekiponan a bataya den dos ocasion previamente, unda ambos oncena a gana un partido. Den e campeonato regular caba e ekiponan aki a split resultado, mescos cu tabata e caso den e prome rond di Playoffs, globalmente cada ekipo cu tres victoria, mas igual nan no por a yega den e partido aki pa dicidi e titulo.
E wega a cuminsa cu ambos oncena cu bastante posesion y tirando dilanti, un wega cu bon toke y hopi yegada apesar di e nervionan cu ta parti di un partido final. RCA cu toke y posesion poniendo presion tempran riba e defensa di Nacional, e Dragonnan na nan turno tambe a aplica nan mes wega, cu presion halto y contra-golpi riba RCA.
E prome yegada di peliger den e wega a yega na minuut 12 pa Nacional unda e defensa central di RCA, Nathan Loe-A-Nioe, mester a rechasa e bala, di un tiro di Javier Jimenez, cu cabes riba linea di gol, pa net un minuut despues ta toka turno na Erik Santos, e hungado versatil y di full cancha di e Tricolornan, pa tambe salba un bala, atrobe, riba linea di gol, impresionante.
Na minuut 17 ta Deffrey Banton, e homber di hopi esfuerso y pulmon di Nacional ta salba su ekipo, tambe rechasando un bala riba linea di gol pa salba Nacional.
Na minuut 24 ta RCA atrobe cu yegada di peliger pero Jean Pierre Fingal ta lansa un tiro cu ta bai net halto riba e gol defendi pa Jose Cruz.
Na minuut 33 ta Nacional cu bon chens, un tiro descumunal di Javier Jimenez, pero e bala ta dal den palo di gol y despues ta wordo salba pa e portero Raizel Jansen, salbando RCA, manteniendo e wega 0-0 te na e punto ey.
Na minuut 34 ta RCA cu bon chens ora cu Ronald Valderrama ta haya su mes dilanti porta di gol di Nacional pero ta faya cu un tiro na halto.
Te na e punto aki, nos tabata observando un partidazo cu hopi yegada di ambos ekipo, un wega di banda pa banda, apesar di tabata sin marcacion ainda, un wega digno di un final entre dos ekipo poderoso asina.
Na minuut 36, otro atake di RCA y tiro potente di Stiven Melchor Rua, pero otro biaha mas salba pa Jose Cruz, cu tabatin hopi trabou e anochi aki, mescos cu Raizel Jansen, su “homologo” di RCA.
Net prome cu halftime ta Ronald Valderrama atrobe cu un chens cla dilanti gol defendi pa Jose Cruz, pero e tiro tabata stret den man di e portero Dragon.
Despues di halftime e yegadanan y e intensidad di e partido a baha en general, un partido tenso y dramatico si, pero RCA cu un poco mas dominio di bala y yegada, mane na minuut 56, unda cu Jean Pierre Fingal cu bon chens, pero ta lansa un tiro na banda di e gol di Nacional. E hugada aki a sigui cu mas presion di RCA, e Dragonnan en cambio no tabata hasi nan pressing mes efectivo mas, ta manera RCA tabata “a punto” di porfin kibra e dijk y cambia e destino di e wega aki.
Despues di mas dominio di RCA, apesar cu e partido ainda tabata un di hopi hugadadan duro, un bataya feros, cu tabata mas bien mustra cu lo bai keda den un “stalemate”, kizas bai tempo extra y ken sa, hasta tironan di penalti pa dicidi e campeonato. Pero, no, no tabata asina “afterall”.
Na minuut 63 RCA ta pone e destino den nan mesun man, ora cu Frederick “Ronald” Gomez, e capitan di hopi bataya, ta haye cu un bala riba su cabes, crusa perfectamente den area penal pa e defensor Miguel Gonzalez, cu ta haya Gomez net riba e punto penal y ta deposita e bala, sin basila cu precision, net na banda drechi, unda cu Jose Cruz no por a alcansa nunca, dal den palo bai den net. Gomez tirando su mes y su companjeronan, y e fanaticada Tricolor den un euforia total y tambe hopi alivio. Alfin nan a logra kibra e muraya casi impenetrabel di e Dragonnan di Noord, pa bai ariba 1-0, y kizas…kizas, gana e titulo atrobe pa Solito y otro barionan di Playa.
Pero, ainda tabata falta hopi tempo den e wega aki, esey ta sigur, especialmente contra un ekipo di mente duro mane Nacional, e Tricolornan sa esey, nan no a subestima. Cu Nacional tur cos ta posibel y cada momento ta conta ora bo hunga contra nan, teniendo cuenta cu nan tin Devis Oliveros dilanti.
Nacional a reacciona y ta bringa bek, pero tin biaha e deseonan y “will” ta mas grandi cu e realidad mes, bo ta contesta, bo ta ataka bek, pero, e precision, e exactitud, no t’ey mas, ta mane un boxdo cu ta bringa bek pero no necesariamente ta box mas, e man nan a bira pisa!
RCA, awo mas trankilo, ta warda pa wak kiko Nacional ta bai hasi, e Tricolornan bon calcula, cla pa saca probecho y haya un momento pa probecha y anota e gol di “knockout”. Ironicamente e mesun wega cu Nacional sa hunga hopi, un wega cu a hiba nan tres final sigui den e ultimo tres anjanan, un “powerhouse” di futbol di Aruba.
Pero e anochi aki, poco poco tabata birando e destino di RCA. Na minuut 71 ta RCA mes, atrobe pa medio di e legendario Ronald Gomez, cu un chens mortal den area penal, pa aumenta e bentaha y cementa un titulo mas pa e club Rubiano cu mas titulo di campeon, pero, Gomez ta faya e gran chens aki, manteniendo e speransa di Nacional na bida.
Nacional cu menos yegada di calidad awo, pero toch por a sinti cu nan nunca a “give up” y no lo hasie nunca, cu menos chens di gol, pero toch na minuut 83 e hoben Edward Clarissa, e motor di e ekipo nortero, sigur un prospecto grandi p’e futbol di nos isla, ta lansa den atake den un sprint poderoso, pero e bala ta wordo salba pa e portero Jansen.
Despues ta sigui un avalanche di yegada y tiro nan di Nacional, den desesperacion, pa purba empata e wega aki, pero encontrando un RCA defendiendo hopi bon. Nacional na final ta haya tres tiro di skina consecutivo, pero cu bon rechasenan semper di e oncena di Solito.
Den e ultimo minuutnan Nacional ta bolbe lansa den atake, pero sin precision y sin pia fresco, pero, nada lo a bai stroba RCA cu nan momento di destino, den nan di 85 anniversario, un anja cu nan a haya nan ta cambia di director y staff tecnico na mita di e campeonato, unda nan tabata flota entre e di cinco y cuater posicion riba tabla, sin mucho speransa di gana algo e anja aki. Pero, e decision ey a cambia e momentum y e rumbo di e club, unda Omar Tromp a sabi di convence su ekipo cu nan por y nan lo bai sali campeon, nan ta RCA.
Ata nos aki den e ultimo minuutnan di e partido aki, e momentum nunca lo a bai cambia, RCA ta parce cu no lo permiti un gol di Nacional, e destino di nan ta scirbi, nada no por cambia esaki mas, te cu e pitaso final di Refree Ricardo De Leca, e realidad awo ta bai sink; RCA ta campeon di Aruba! e titulo di AVB Division Honor ta di nan atrobe, nan di 17 biaha…increibel, un team di destino.
Na final RCA ta campeon, alfin nan a domina e Dragon poderoso di Noord, algo cu no ta facil, un ekipo bon maneha pa Dreyer Bracho. Esey ta hasi e campeonato di RCA mas apreciable, mas dushi, paso, nan mester a bataya mane nunca, apesar cu e sentimiento sigur ta cu nan tabata un ‘ekipo di destino’, pero prome cu e campeonato a bai den rust na luna di December di anja pasa y despues di nan derota den semi final di Copa Betico na cuminsamento di anja, na e punto ey, keremi nan no tabata parse cu nan lo a bai logra mucho, hasta despues di a perde e prome wega di e Playoff final aki 1-3, pero, con cosnan por cambia tin biaha, esey ta destino, ta dificil pa splika!
Pabien RCA, Pabien Aruba, futbol a gana, asina nos lo sigui avansa pa mehora futbol na Aruba, RCA ta un ehempel di con por hasi esey, ora cosnan no ta bayendo bon p’abo, un cambio den pensamento, un direccion nobo, por ta e secreto.
Nos mencion special den e partido aki y den e Playoff final ta pa e hoben talentoso y tin biaha hasta ‘trei cortina’, Glenbert Croes, e rightback di RCA cu tabata mane un ‘catalyst’ pa su ekipo, su bataya epico cu e talento grandi di Nacional, Edward Clarissa, tabata un storia hopi grandi di e Playoff Final aki.
E premio di MVP di AVB pa henter e Playoff final aki cu a tuma tres wega pa dicidi e campeon di Aruba ta Stiven Melchor Rua, un hungado cu a bin RCA como refuerso pa e Playoff final aki y a duna dividendo for di prome instancia cu el a pone pia riba e cancha di Stadion Trinidad.
Te aki nos a yega e anja aki den Division Honor, nos kier mas futbol, nos kier mas drama, pero prome cu nos cuminsa un campeonato nobo mas den e anja aki, nos lo bai premia e ‘hungado di futbol’, e protagonista cu a duna nos e bunita storia nan aki e anja aki, keda pendiente pa e premionan ‘Ballon D’Or’, unda nos ta bai duna danki na e ‘hungado di futbol’.


text:
49 PERSONA MAS A RECUPERA DI COVID-19 Y A SALI DI ISOLACION AWE.
49 PERSONA MAS A RECUPERA DI COVID-19 Y A SALI DI ISOLACION AWE.
Despues di 11 dia cu e brote di Covid-19 a cuminsa aki na Aruba. Awe segun protocol nobo por a cuminsa duna autorisacion na algun persona pa sali di isolacion y registranan riba lista di esnan recupera.
Awe un total di 49 persona mas a recupera y di e forma aki Aruba ta cuminsa riba e caminda di recuperacion atrobe.
Mientrastanto pa loke ta casonan nobo 79 persona a test positivo.


text:
Kubanonan a siña konosé platonan boneriano Delegashon di gobièrnu a topa outoridatnan kubano
Kubanonan a siña konosé platonan boneriano Delegashon di gobièrnu a topa outoridatnan kubano
SANTIAGO DE CUBA – E delegashon di gobièrnu di Boneiru ku ta bishitando Cuba e siman aki, den kuadro di ‘Festival del Caribe’ a topa tambe den un akto protokolar ku outoridatnan di e siudat Santiago, na unda e festival aki ta tuma lugá. E invitado por a sera konosí na e okashon ei ku platonan típiko boneriano pa loke ta nan forma di preparashon.
Djamars gezaghebber Edison Rijna i diputado Nina den Heyer, titular di kultura, tabatin un dia basta pisá. Entre otro gezaghebber a risibí yabi di e pueblo ‘Los Hoyos’, un komunidat di Santiago na unda ta pone hopi atenshon na kultura. Ta un tradishon ku durante e siman di ‘Festival del Caribe’ ta risibí den forma simbóliko yabi di e komunidat di ‘Los Hoyos’.
Anochi tabatin un aktividat protokolar na ‘Casa de Bonaire’. Ei a topa ku outoridatnan di Santiago de Cuba. E delegashon boneriano a papia tokante kon por bini mas interkambio i koperashon entre Boneiru i Santiago. Di ámbos banda a nota diferente similaridat.
E konosido i famoso kòki boneriano Vernon (Nonchi) Martijn huntu ku su tim, ku tambe a biaha pa Cuba, a prepará un sukulento sena pa outoridatnan ku a asistí na e aktividat protokolar na ‘Casa del Caribe’. Promé tabatin piská salu i pardo, prepará na estilo boneriano, siguí pa galiña i kabritu stobá, kompañá pa aros blanku i aros moro.
Direktor di ICAP (Instituto Cubano den Amistad para los Pueblos), Juan Carlos Vaillant-Despagne, a laga e bishitantenan boneriano ku a partisipá na e akto protokolar aki firma e buki di ICAP. E tambe a papia riba koperashon entre Cuba i Boneiru i kon por ekspandé esaki aun mas.
Direktor di ‘Casa den Caribe’, Orlando Vergés, tambe a pasa e dia ei na ‘Casa del Bonaire’ pa mustra su atenshon.


text:
KRALENDIJK – Djarason atardi den kurá di Kas Sindikal, USIBO asistí pa Fedebon i Bpwu a duna un atardi di informashon na tur e trahadónan di BOPEC. A trata un total di 8 punto, nan ta:
1. Fondonan ku a sobra riba e kuenta escrow.
A palabrá ku lo bai buska un moda pa e fondonan ku a sobra riba e kuenta apart i ku tabata destiná entre otro pa paga salario pa di un òf otro manera nan ser repartí bou di e trahadónan.
2. Seguridat riba e terminal;
Den esaki e sindikatonan huntu ku USIBO ta den konsulta ku gezaghèber pa garantisá seguridat di e terminal.
3. Ayudo Sosial di parti di OLB
Di parti di Gobierno di Boneiru, e departamento di Komunidat i Kuido a duna amplio informashon na e trahadónan kiko ta e ayudo sosial ku Gobièrnu ta ofresé i kon e petishon pa esaki mester keda formulá, Tambe e unidat nobo di Plenchi di trabou a duna amplio informashon kon e unidat aki por intermediá riba merkado pa orientá ki posibilidat di trabou ta eksistí.
Enfátikamente a mustra e trahadónan ku e ayudo aki no ta nifiká ningún momento so ku nan, esta e trahadónan a duna indikashon ku nan a terminá nan relashon di trabou. Tur trahadó di BOPEC ta den servisio di BOPEC te ora esaki den un forma legal keda termina i den esaki nos leinan ta kla i raspá.
4. Sesantia
A informá e trahadónnan ku a hiba kònbersashon ku unidat sosial i di labor pa esakinan prepará pa si dado kaso BOPEC no por paga sesantia, ku gobièrnu di Ulanda lo paga esaki. Ketu bai USIBO ta di opinión ku mester bin un plan sosial pa kubri un temporada definí e pérdida di salario ku e trahadónan ta sufriendo. Awor nos ta yegando e di dos luna ku e trahadónan no a risibí nan salario mientras ku no a paga e bashi premie tampoko na yanuari.
5. Doorstart.
Un di e posibilidatnan pa tene BOPEC habrí ta e asina yamá doorstart. Kon eksaktamente mester logra esaki, sindikatonan huntu ku nos hurista ta diskutiendo internamente i nos ta risibiendo konseho for di diferente ángulo, tantu for di Boneiru, komo for di otro partinan den Reino Ulandes.
7. Huisio Sumario
Entre tantu personal di staf i FEDEBON a entregá un petishon via Korte pa un Huisio sumario pa haña e sentensia pa BOPEC paga salario atrasá ku tur e interesnan legal, pero tambe pa ordená BOPEC pa sigui paga e salarionan di akuerdo ku e konvenio laboral den futuro tambe. Ku e sentensia aki riba papel trahadónan tin un título pa aktua kontra no kumplimento di BOPEC pa ku su konvenio laboral ku e tin ku boso. Entre tantu BPWU tambe lo djòin den e Huisio Sumario ku a keda stipulá pa tuma lugá 5 di mart próksimo.
8. Situashon aktual na BOPEC
Djaweps mainta trahadónan di BOPEC riba invitashon for di Caracas a tene un reunión ku e speransa ku lo a bin un klaridat den e situashon. Sin embargo e reunión a desaroyá den e storianan di kustumber pa ya kasi un aña i mei, esta yen promesa i mas promesa sin ku por a duna ningún klase di garantía. Komo protesta tur trahadó a lanta bai i bandoná tereno di BOPEC indikando na gerensia ku dia nan ta kla pa paga salario atrasá i duna garantía ku lo sigui paga, yama nan pa bin traha bèk. Mesora sindikato a informá gezaghèber di e situashon i a pone gerensia te hasta personalmente responsabel pa e situashon kreá i pa kualkier daño material o inmaterial ku lo por kousa na e trahadónan. Pues aktualmente no tin e forsa laboral normal riba e terminal i ta responsabilidat di gezaghèber i gobiernu Ulandes pa tuma e pasonan nesesario pa garantisá seguridat.
Den kurso di siman USIBO lo mantené komunidat informá di kualkier desaroyo relashoná ku BOPEC.
USIBO kier deseá tur trahadó i nan famia hopi forsa den e tempu difisil ku nan ta pasando i por sigurá ku nos lo hasi tur loke ta humanamente posibel pa yuda pensa pero tambe akshoná pa buska un solushon duradero di e problema. Miéntras tantu ta bai un suplika na tur trahadó pa para fuerte i uni, sostené otro moralmente i ser konsiente ku ta boso muf di sali pafó ta pone ku tur otro pionnan i aktornan mester aktua AWOR. I e dos tres trahadónan ku ta paden ainda, sali bin afó i uni boso ku boso kompañeronan di trabou. Ta boso interés boso mester defendé i no esun di gerensia ku a faya ku boso. Ta huntu so nos por vense.


text:
Oranjestad-Den medionan di comunicacion a sali cu lo bai cobra pa recohe desperdicio di cas. Ora cu nos kere cu loke ta ser cobra, ta bai pa nos compania di utilidad Serlimar, pa nos gran sorpresa ta resulta awor cu e entrada aki ta bai pa yena saco di e compania competidor di Serlimar. Ta tristo pa mira con un biaha mas e gobierno di AVP ta haci tur cos cu ta nan alcanse pa desangra Serlimar. Den pasado ya esaki a ser haci, y awor nos ta mira cu nan ta haci exactamente mescos atrobe!
Pues poco poco servicionan basico ta wordo saca for di control di pueblo pa pasa nan pa comerciantenan haragan, cu kier mundo pa nan so.
Awe ta Serlimar cu e recohemento di sushi; cua compania di utilidad lo sigui? Nos no mester lubida cu e desperdicio aki ta wordo pasa pa e compania financista di AVP, pa esaki na su turno recicla esaki pa e bai bende e energia back na WEB. Pakico Serlimar mes no por a haci esaki?
Mescos ta e caso di e molinan di biento cu no ta WEB ta produci, sino WEB tin di djis cumpra, cualkier sea e prijs. Pues otro pida di un servicio basico ta bai den mannan particular. Y asina ey lo bai pasa tambe cu Elmar y despues cu Setar.
Ya caba nos ta mira cu tin intencionnan serio pa privatisa Laboratorio Nacional.


text:
E reduccion den salario y beneficio den sector publico no ta conta pa e bashipremie di januari
Oranjestad – Un di e condicionnan pa Pais Aruba por a haya e fiansa di Hulanda pa surpasa e efectonan cu e crisis di COVID19 ta trece cune ta, cu Gobierno mester a reduci gastonan di salario y beneficio di su personal cu 12,6% manera a keda aproba den e Ley di austeridad, Landsverordening tijdelijke versobering bezoldigingen en voorzieningen overheid (AB 2020 no. 108). Pa por cumpli cu e reduccion necesario, e empleado publico mester a coopera cu entrega di 5% den salario, 50% di placa di vakantie y 50 % di e primanan paga na augustus (reparatietoeslag) y na november (najaarspremie). Minister Maduro ta aclarea cu e reduccion di salario y beneficio den sector publico no ta conta pa e prima paga na januari conoci como bashipremie (voorjaarspremie). Pues den januari e empleado publico lo cobra e bashipremie conforme e acuerdo bilateral di 28 di mei 2014. Minister Maduro ta informa cu pa aña 2021 e primanan ta subi conforme e acuerdo bilateral cu 106 florin y esey ta pone cu e bashipremie na januari ta bira 1812 florin. E pago di e otro primanan na augustus y november lo wordo haci conforme e ley di austeridad na 50% di e suma aki. Minister Maduro ta informa tambe cu e primanan aki ta wordo paga solamente na e empleado publico y cu Parlamentario y Ministernan no ta cobra prima y nan a entrega 25% di nan salario y beneficio como aporte na e situacion di austeridad.


text:
Kompetensianan
Kompetensianan di Parlamento
Pa yuda Parlamento den kumplimentu di su tareanan, Parlamento tin kompetensianan importante:
Derechi di Inisiativa:
Parlamento por ta e inisiadó pa traha òf adaptá Leinan nobo. Kada parlamentario tin e derechi di Inisiativa.
Derechi di Enmienda (Kambio):
Parlamentarionan tin e derechi pa hasi kambio òf adaptashon na un proyekto di Lei promé ku nan aprob’é.
Derechi di hasi Pregunta:
Parlamentarionan tin derechi pa hasi pregunta na Ministernan enkuanto e maneho ku nan ta hiba.
Derechi di Interpelashon (Kuestioná):
Parlamentarionan, ademas di tin e derechi di hasi pregunta na un Minister, por pidi Parlamento pa un Minister responsabilisá su mes di e maneho ku e ta hiba.
Derechi di Presupuesto:
Parlamentarionan tin e derechi di tin un bista kla riba entrada i gastunan di Gobièrnu, siendo esnan ku a aprobá e presupuesto di Pais i a hasi e kambionan nesesario.
Derechi di Enkuesta:
Parlamentarionan tin e derechi di pidi Parlamento pa investigá un tópiko spesífiko. Den un kaso asin'aki Parlamento por embolbí kualke instansha òf personanan partikular (pafó di Gobièrnu) den e investigashon profundo aki. Esaki nos ta yama derechi di Enkuesta.


text:
Representante di Ulanda na Kòrsou sr. Erwin Arkenbout a realisá un bishita di Kortesia serka Presidente di Parlamento!
Representante di Ulanda na Kòrsou sr. Erwin Arkenbout a realisá un bishita di Kortesia serka Presidente di Parlamento!
Djaweps 29 yüli 2021 e representante di Ulanda na Kòrsou señor Erwin Arkenbout a realisá un bishita di kortesia serka Presidente di Parlamento señora Charetti America - Francisca
Durante e enkuentro aki a deliberá diferente tema aktual i di mutuo interes, tambe a kombersá riba e reto i último desaroyonan kaminda e solidaridat entre e partnernan den Reino Ulandes a fungi komo fundeshi pa atendé ku e desaroyonan aktual.


text:
ROA CN: ku bista riba nesesidatnan riba merkado laboral BES
- February 28, 2020
ROA CN: ku bista riba nesesidatnan riba merkado laboral BES
Resientemente Konseho di Enseñansa i Merkado Laboral Hulanda Karibense (ROA CN) a presentá su konseho anual na Ministerio di Enseñansa, Kultura i Siensia (OCW).
Puntonan sentral den e dokumento aki ta desaroyonan aktual den enseñansa profeshonal sekundario (mbo) i merkado laboral riba e tres islanan di Hulanda Karibense. Pa tur sektor a sigui e desaroyonan, perspektivanan pa trabou abase di vakaturanan i pèrmitnan di trabou otorgá. Pa Boneiru tambe a wak e posishon riba merkado laboral di graduadonan riba nivel di mbo.
Den proseso di kompliashon di informashon pa e dokumento aki, ROA CN a reuní ku diferente partnernan lokal manera e.o. skolnan riba nivel sekundario riba e tres islanan, representantenan di sektor privá/ empresarial, Entidat Públiko di tantu Boneiru, Sint Eustatius i Saba, Ofisina Sentral di Estadístika (CBS) i tambe Unidatnan di RCN di Asuntunan Sosial i Empleo (SZW) i OCW.
Boneiru
Un punto ku ta keda bin dilanti durante kompilashon di informashon pa e dokumento aki ta: dunadó di trabou aki na Boneiru ta eksperensiá difikultatnan pa haña personal lokal kualifiká. ROA CN ta konstatá i ta verifká esaki ku informashonnan atkerí di vakaturanan registrá na Entidat Públiko di Boneiru, ku e difikultatnan ta en espesial ora ta trata di vakaturanan den konstrukshon, téknika (ingeneria i téknologia) i horeca riba nivel básiko te ku un nivel 3 di mbo. Akinan por pensa riba entre otro mètsla, karpinté, elèktrishen, personal di servisio.
Otro punto ku tambe ROA CN ta konstatá ta ku den e sektor i funshonnan menshoná tin relativamente tiki studiante di mbo trahando, motibu pa kual ta inprobabel ku e oferta i demanda riba merkado lo ta den balansa. Tin un eskases struktural na kantidat di graduadonan di mbo kompará ku e demanda di merkado. Esaki ta un posibel motibu pa kual den e funshonnan aki frekuentemente ta duna pèrmit di trabou na estranheronan.
Pa loke ta trata studiantenan di mbo, a wak e posishon riba merkado laboral di e personanan ku a finalisá nan estudio riba nivel di mbo ku éksito. Den e último 5 añanan un promedio di 64% di e graduadonan a drenta den servisio den un kompania òf instansia. E mayoria di graduadonan aki ta trahando den sektor di komersio, gobièrnu, horeca i téknika.
Sint Eustatius
Meskos ku na Boneiru, dunadónan di trabou tambe ta eksperiensia algun reto den yena vakaturanan den konstrukshon i téknika. E vakaturanan ta konsistí di e.o. lasdó (pa GTI Statia), karpinté, operador di kran, elèktrishèn, fèrfdó i mètsla. Hopi biaha vakaturanan ku ta registrá na Entidat Públiko di Sint Eustatius tin e meta pa kumpli ku eksihensianan di e entidat pa dunadónan di trabou por atraé òf mantené trahadónan ekstranhero pa medio di pèrmit pa trabou. Si nos wak komo ehèmpel den kaso di un lasdó hopi ta e kasonan ku trahadónan lokal no ta kumpli ku e eksigensia profeshonal i ta pa medio di petishon di pèrmit pa trabou por yega na personal ku si ta kumpli ku e eksigensianan deseá.
ROA CN a konstatá tambe ku na Sint Eustatius tin nesesidat di estudionan sekundario riba tereno di horeca, turismo i téknika. Tambe por mira e nesesidat den rekapasitashon di aktual trahadónan riba areanan manera e.o. dunamentu di servisio.
Saba
Gobièrnu ta e prinsipal fuente di empleo na Saba siguí, pa enseñansa (gran parti pa motibu di e Universidat di medisina).
Posibilidatnan i opshonnan pa estudio sekundario na Saba ta limitá. Meskos ku na Sint Eustatius, tin un kantidat grandi di trahadó ekstranhero na Saba. Esaki ta keda reflehá den e kantidat di pèrmitnan di trabou otorgá den sektor di horeca, téknika i kuido.
Aktualmente a introdusí ‘Caribbean Vocational Qualification’ (CVQ) den enseñansa sekundario tantu na Sint Eustatius komo na Saba. CVQ ta enseñansa profeshonal sekundario kompletamente na ingles ku ya kaba ta implementá na mas o ménos 23 pais den region Karibense.
Bo ta interesá den mas informashon? Por fabor tira un bista den e dokumento ‘Beroepsonderwijs en arbeidsmarkt Caribisch Nederland’ riba wèpsait di ROA CN www.roacn.com


text:
ARUBOX e federación di boxeo di Aruba, ta cuminsa duna entrenamento di boxeo pa
mucha. Bou auspicio di e propio presidente di boxeo di Aruba, Sr.Marco Dupersoy hunto cu
entrenadornan cu experiencia. Ta bay duna e training di boxeo como fitness pa mucha di edad
entre 6 pa 18aña.
Ora papia di boxeo como fitness, kiermen cu e mucha ta bin practica e deporte di boxeo como
un entrenamento pa su física (condición). Claro cu e ta bay siña hopi movicion di boxeo y
tambe con pa tira su mannan. Pero tur esaki sin contacto físico entre e mucha y su oponente.
Mientrastanto después di algún tempo cu e mucha ta desaroya positivo, e por wordo poni den
un categoría mas competitivo, cu aprobación di su mayornan.
Seguransa pa e mayor y su yiu.
Semper ta bon, promer cu un mayor firma pa su yiu drenta den un programa asina di boxeo, e
mayor mester por haya e aseguransa promer si e trainer of club di boxeo cu su yiu ta bay
afilia na dje ta un organisacion oficial di e deporte encuestion. Y cu entrenador certifica y/of
cu hopi experiencia. Pasobra un club of un persona cu ta duna entrenamento di boxeo mester
por tin precuacion / seguridad di e mucha na promer lugar.
Tambe ta e intención den futuro cercano, cu e asociacion di Boxeo di Aruba lo busca
talentonan den e deporte aki, pa asina un dia bira un gran boxdo cu lo por representa su país.
Presidente di Boxeo ARUBOX , Sr. Marco Dupersoy mes ta bay duna entrenamento na Sport
Centrum San Nicolas IBiSA dianan dialuna y diaranson di 4:30pm pa 6:00pm pa mucha te 13
aña y riba diamars y diahueps di 7:00pm pa 9:00pm pa esnan mas grandi te cu 18 aña. Pa mas
informacion por yama Sr. Dupersoy na cell.738-3556 of 5848903


text:
WILLEMSTAD – Taboe mira morto ta birando menos. Haidel Haile direkor di El Tributo ta konvensi ku diskushon riba morto i topikonan relatá poko poko ta ha un ‘luga’ den nos komunidat.
Aspektonan di entre otro herensha i importansha di trahamentu di un testament ta asuntunan ku poko poko hendenan ta kuminsa realisa ku ta importante pa regla.
E sigiente reportahe ta di Dulce Martiszoon
Ainda komunidat falta hopi informashon riba e topiko aki. Mester realisá ademas ku e pensamentu ku bo ta traha un testament pasobra bo ta bai muri ta eroneo i kompletamente antikuá.
Ora ku morto kai i e asuntunan no ta reglá den por ehempel un testament, e situashon aki por bira hopi ferfelu i kompliká. Andre Gosselaar, kandidaat-notario, a splika ampliamente e bentahanan di trahamentu di un testament. Na kualke momentu por traha un testament.
Resientemente El Tributo, den kuadro di re-apertura di un sala remodelá a organisa un eksposishon titulá: ‘Selebra bida te na final’. E interes pa e aktividat a demostrá ku enberdat atende ku asuntunan ku tin di haber ku morto ta birando akseptabel.
Outor: Dulce Martiszoon


text:
Growing Authentically | Janiro Eisden -Ataniro
Manage episode 285292224 series 2801599
Den episodio aki nos a tene un entrevista cu Janiro Eisden- Ataniro, den e entrevista aki nos a siña conoce Ataniro di cerca.
Ataniro a conta nos con ela cuminsa su carera di musico semper kedando autentico na su mes, y na su estilo como musico y artista.
Ataniro a comparti cu ora di cuminsa un carera den musico ta hopi importante pa bo semper kere den bo mes y den bo talento nan, no give up, show up, y semper keda trece ambiente no ta importa si tin 2 hende of 100 pasobra e "word of mouth" semper ta importante.
Spoiler alert - Pa crece den mundo di musica, ta importante pa:
1. Bo kere den bo mes
2. Keda autentico na bo estilo
3. Semper corda bo team, y duna nan na honor
4. Inverti den bo mes y den bo desaroyo nan (make sure bo press kit ta on point!)
5. Show up- y semper pone ambiente
6. No Quit!
7. Hang out cu hende cu ta pone bo crece! (Level up!)
8. Keda humilde y esaki ta opportunidad pa crece!
Tune in y haya sa mas di Ataniro!
Pa mas informacion di Ataniro:
https://www.facebook.com/ataniro
https://www.instagram.com/the_legend_ataniro/
97 afleveringen


text:
Un momento histórico… SMAC ta lansa e logo oficial di Aruba su Carnaval
Dialuna anochi, durante e prome rueda di prensa di e board nobo di SMAC, a keda lansa e logo di Aruba su Carnaval. Nunca antes den historia di Carnaval, esaki tabata tin su propio identidad. Por tuma nota cu tur aña ta lansa un logo nobo, hunto cu su slogan, cua ta coresponde na e respectivo aña. E aña aki, Stichting Maneho di Aruba su Carnaval a tuma su tempo, y a reuni y a dicidi cu a bira tempo pa cambia esaki. Con e logo di Aruba su Carnaval a nace? Durante prome reunion di Board di SMAC, fecha 7 october 2019, tur miembro a bai unanimamente di acuerdo cu lo bai cambia strategia di promove nos Carnaval. Desde comienso, a sea promove SAC y durante e ultimo 5 aña nan a bin ta promove SMAC. Pero en realidad e producto cu ta ser presenta ta e Carnaval di Aruba. Pa splika un tiki, a hasi e pregunta kiko tur nos lo kier wak den e logo di Carnaval. Nos kier wak pluma, nos kier wak notanan musical, kiko precies nos kier? Semper teniendo algun aspecto hopi importante den mente: e mester ta un diseño cu ta relata cu Aruba, e mester ta colorido, e mester briya, ya cu nos Carnaval ta uno luhoso y briyante. Pero principalmente cu e mester bira uno comercial y uno fasilmente reconoci pa esnan eyfo, internacionalmente, turista y participantenan cu nos kier laga sera conoci cu nos Carnaval. Nos Vice – presidente, Darren Van Ommeren, no a perde pa gana y a cuminsa menciona su idea y n’e otro banda di mesa, Zuleika Wever, a pasa man cu un pida papel blanco y aan de hand cu Darren ta splicando, Zuleika ta pinta. Riba un di e potretnan boso por tuma nota kico a ser poni riba papel e anochi aki, cual despues a wordo pasa na nos designer, Mitch Almary di Final Format, pa pone su toke artistico na e logo. DESCRIPCION Poniendo enfasis riba nos isla Aruba, nos a scoge pa usa e siloueta di Aruba como e background di e design. E anker y e lighthouse ta simbolisa cu nos Carnaval ta wordo celebra di punta pariba te punta pabao di Aruba, es decir henter e isla ta participa na e celebracion cultural aki. Nos strea, cual ta simbolisa un parti di nos bandera, cu su rand blanco pa refleha nos santo blanco bunita di nos beachnan. Pa resalta e luho y fantasia di color, di cada aspecto cu ta wordo usa riba flota of trahe di nos participantenan, boso por ripara cu e letter nan di Carnival ta refleha esaki. No unicamente na e variacion di color sino e cu ta briya. SLOGAN Pa termina, con nos a yega na slogan “Celebration of Cultures” pa e logo, nos a hasi e pregunta: kiko semper ta resalta den nos Carnaval? Aki ta unda cu otro dos miembro, esta Ivor Lee y Jason Brown, e remarca cu e ta un celebracion di diferente cultura na Aruba. No ta importa niun aspecto, gusto of decision personal di un persona, nos Carnaval ta yama Bon Bini na cada un cu kier aporta na engrandese Aruba su Carnaval.


text:
Un tipo di restriccion of prohibicion pa atende cu e problematica di e cachonan peligroso no ta un solucion efectivo, segun Veterinario Ricardo Contreras di Contreras Veterinary Services N.V. Dia 3 di december ultimo un caso cu a sosode na St. Maarten a conmove nos region. Un baby di apenas 7 luna a wordo ataca pa un American Bull dog, cu no a laga e baby bay ocasionando e criatura su morto.
Sr. Contreras kende tabata miembro di e plataforma cu a wordo lanta pa traha y yuda implementa e ley di cacho a declara na Bon Dia Aruba cu e ta haya cu e “racismo den ser humano ta mesun malo cu racismo den animalnan”.
E ta haya cu ta dificil pa midi e efecto di un medida asina, ya cu den paisnan cu a bin cu un tipo di restriccion riba e cachonan cu nan ta considera como peligroso manera e Pit Bull, no a duna mucho efectividad. Ya cu incluso den paisnan cu a wordo prohibi e presencia di Pit Bull, nan mes a yega di bin cu otro sorto di rasa di cacho eventualmente peligroso. Nan ta rasa cu pa seleccion natural no tabata un cacho violento , pero tin hende cu ta haci nan agresivo pa ya sea gamble den pelea di cacho, etc…
Cacho violento
Como recomendacion general, Veterinario Contreras no ta haya prudente pa muchanan tin contacto cu sorto di bestia manera Pit Bull. “Como recomendacion general ami hamas ta permiti cu un mucha mishi cu un cacho manso of aparentemente manso. Hamas bo no mester laga un mucha chikito su so cu un cacho sin presencia di un hende grandi. Ya cu lo por sosode accidente”, el a bisa categoricamente. E prevencion aki ta conta pa tur sorto di rasa, independientemente di e tipo di cacho y su comportacion.
El a bisa cu generalmente e animalnan no ta violento pero esunnan salvahe ta actua a base di instinto, ya sea ora cu nan ta bay busca nan cuminda of ora cu nan ta defende nan teritorio. Pero nan no ta ataca gewoon pa ataca. Tin cierto rasa di cacho cu e mesun ser humano a selecciona pa haci nan agresivo pa un proposito specifico di dje. A base su experiencia e ta haya cu si un cacho ta agresivo ta pasobra su doño mes fei principio no tabata sa con pa maneha su mascota. Of di otro banda intencionalmente el a crie asina cu e proposito cu e cacho lo bira agresivo. “Basicamente si e cacho ta agresivo esaki ta debi pa e responsabilidad di su doño”, el a declara.
Ley di Cacho
E ta haya cu e accidente mas grave popularmente conoci ta sosode cu Pit Bull, ya cu nan ta un sorto di cacho cu a wordo selecciona pa añanan como cacho di pelea. Sin embargo, Veterinario Ricardo Contreras a declara na Bon Dia Aruba cu si nos wak e estadistica den hospital relaciona cu atake di cacho, e mayor cantidad di accidente pa atake di cacho tin di haber cu cacho crioyo. “Mi no ta kere cu nos ta bay restringi e cachonan crioyo a base di e estadistica aki”, el a bisa
El a laga sa cu e problematica di cacho peligroso ta algo masha relativo, ya cu cada un di nan lo por tin su opinion riba agresividad di cierto sorto di cacho. “E topico aki ta hopi relativo”, el a señala.
E ta pensa cu mas cu nos ta enfoca nos mes riba rasa di cacho peligroso, e punto central mester ta e responsabilidad cu mester tin cada doño cu su mascota. Veterinario Contreras a bisa cu den e Ley di Cacho ta para cu cada doño di cacho mester ta responsabel di su mascota.
“Loke nos tin cu haci ta aplica e ley, y esaki lo trece un regulacion riba otro aspectonan, incluso riba e cachonan agresivo…”, segun e veterinario. E ta agrega cu na momento cu ta wordo reforsa e ley aki, e hendenan lo cuminsa asumi e responsabilidad di su animalnan.
“Esaki ta un punto importante, esta aplicacion di e ley di cacho bon, ya cu e no ta wordo aplica bon of e ta bayendo hopi slow”, el a laga sa. Unabes cu e ley aki ta wordo aplica manera debe ser, e problema di cacho peligroso lo bay mengua, y no mester bin cu mas ley cu ta restringi e presencia di cacho peligroso, ya cu e plataforma di Ley di Cacho ta suficiente.


text:
Kralendijk – Hendenan ku tabatin kontakto estrecho ku un persona ku ta kontagiá ku e vírùs di corona, for di djabièrnè 21 di mei 2021 ta haña e konseho pa bai sinku dia den karentena. Asina e departamento di Salubridat Públiko ta laga sa. E konseho ta pa e di sinku dia hasi un tèst di PCR na e kaya di tèst di e departamento. Si un hende no ke hasi un tèst e di sinku dia su karentena ta dura dies dia.
Personanan ku a bakuná kompletamente no mester bai den karentena. Sí nan mester hasi un tèst di PCR e di sinku dia. E hendenan ku tèst negativo e di sinku dia, sinku dia despues mester ta kouteloso sí i no bai den serkania di hende ku un salú vulnerabel.
Te ku awor tabata konta un karentena di kas di dies dia pa hendenan ku tabatin kontakto estrecho ku un persona ku ta kontagiá ku e vírùs di corona. E regla di karentena nobo di sinku dia ta pas den e reglanan di Rijks Instituut voor Volksgezondheid en Milieu, RIVM. Pa hendenan ku ta biba òf traha den un institushon ku personanan vulnerabel, e regla di sinku dia no ta konta. Den e situashon ei, protekshon èkstra ta nesesario.
Hendenan ku ta den karentena awor por tuma kontakto ku Salubridat Públiko via 0800 0800 pa puntra kua regla ta konta pa nan. Pa tur hende den karentena ketu bai ta konta ku nan mester registrá pa un tèst si nan tin keho. Pa hendenan ku ta den isolashon pasobra nan a tèst positivo, nada no ta kambia awor.
Gezaghèber Edison Rijna ta haña bon ku tin regla nobo pa karentena na kas. ,,Pa hendenan ku mester bai den karentena ta bon ku e periodo ta mas kòrtiku. Nan por reanudá nan trabou i nan bida mas rápido. Awor ku mas i mas hende ta bakuná, e kantidat di kontagio ta baha i ta bira mas seif pa tur hende,” asina gezaghèber a deklará.
Post Views:
15


text:
Riba diahuebs dia 23 di september 2021 Hospital a ricibi bishita di un delegacion di e Ministerio di Salud, Bienestar y Deporte (VWS) di Hulanda. Un bishita cu meta specifico di cual tabata consisti di reemplasante secretario-general, señora Abigail Norville hunto cu Representacion di Hulanda na Aruba (VNO) y miembronan di Ministerio di Salud, Bienestar y Deporte di Hulanda.
Durante e bishita, e delegacion bou guia di Jacco Vroegop, presidente di Hunta di Directiva di Hospital, a haya un recorido y a sera nan conoci cu e transformacion di Hospital y e partinan importante den cuido sna HOH y specialmente e personanan cu ta duna cuido diariamente na nos pashentnan. HOH su futuro camber di operacion, Bloedbank y departamento di mucha ta algun di e departamentonan cu a bishita.
Casper Laclé, cardiologo a demonstra e area ‘high-tech’ unda e tratamentonan aki ta tuma luga y metodonan di tratamento cu ya caba pa tres aña ta scapa bida of mehora bida di hopi Rrubiano y tambe turista. Pediatra y decano di HOH-Academy Jamiu Busari a amplia riba e motibo dicon educacion y atencion pa hende den hospital ta esencial pa brinda un bon cuido y percura pa un hospital sano. Tambe a trece pa dilanti e programa di Jump18 den cuadro di e situacion problematico di obesidad cerca mucha na Aruba. Manager medico Yuri Casseres a enfoka riba e reto di tin suficiente personal disponibel y suficiente cama na ICU y Hospital.
Tambea bishita Fabian Werleman a splica con Bloedbank ta funciona y a pasa departamento di Afortunadamente tin e posibilidad pa manda pashentnan Colombia of Corsow pero structuralmente mester di mas placa y capacidad pa asina tambe e siguiente añanan por ofrece cuido di Covid y no a costo di otro pashent y trece cuido di afo.
Den tur combersacion a sali cla e importancia di conoce otro pa asina por colabora bon cu otro. Entre e islanan, entre e specialistanan, entre e directivanan y tambe entre e hospital y VWS. Durante ultimo lunanan a logra hopi caba den e cooperacion aki y a acorda cu otro cu lo sigui pone otro na altura y conhuntamente tuma oportunidadnan.
Na final a gradici inmenso e sosten di VWS pa loke ta e personal di AMI- y VWS-durante e diferente ola di Covid y tambe pa e ayudo den busca solucionnan pa retonan organisatorio y medico.


text:
WILLEMSTAD — Liga MCB Promé Divishon ta yegando su Gran Final i djadumingu próksimo, 17 sèptèmber 2017, e ekipo kampion di Liga MCB Promé Divishon 2016 lo topa e ekipo supkampion di Liga MCB Promé Divishon 2016 un biaha mas! Si, asina mes…Centro Dominguito lo bolbe topa Scherpenheuvel den Stadion Antoine Maduro pa 6’or di atardi durante e Gran Final di Liga MCB Promé Divishon 2017!
Porta nan di stadion lo habri for di 4’or di atardi i pa 4:15pm lo bai tin un tremendo partido di dama entre SUBT i Vesta. Kòrda yega trempan pa evitá tráfiko.
E partido final ta inisiá 6’or i lo bai tin diferente premio atraktivo durante pousa ku animashon musikal di un DJ.
Karchinan adelantá pa Liga MCB Promé Divishon su Gran Final ta kosta fl.10,- pa adulto miéntras mucha di 6 te ku 12 aña i 60+ ta paga solamente fl.5,-. Karchinan adelantá ta optenibel entrante awe, na FFK bou di ora di ofisina.
Dia di e partido lo tin karchinan optenibel na e lokètnan di Stadion Antoine Maduro for di 10’or di mainta i e preis pa esaki nan ta fl.12.50 pa adulto miéntras mucha di 6 te ku 12 aña i 60+ ta paga solamente fl.5,-.
Un pida chikí di e trayektoria di Scherpenheuvel:
E ekipo di Scherpenheuvel a promové pa Liga MCB Promé Divishon na fin di Liga MCB Segundo Divishon 2014 derotando e ekipo di C.H. Mahuma ku e skor di 1-0 den e wega final i mas despues durante e weganan di promoshon/degradashon kontra Vesta, nan a sa di gana Vesta den tur dos wega ku skornan respektivamente di 1-0 i 2-1.
Pues den 2015 Scherpenheuvel a militá den Liga MCB Promé Divishon i a finalisá despues di e dos promé buèltanan regular na puesto nr. 8 ku 12 punto; produkto di un wega ganá, 9 empata i 8 wega perdí.
E weganan kontra Centro Dominguito ta tin e siguiente resultadonan:
Un pida chikí di e trayektoria di Centro Dominguito:
Centro Dominguito den 2015 ta tin un tremendo aña i nan a bai ‘di punta pa punta’ ku:
- nr. 1 kampionato regular;
- nr. 1 despues di buèlta di 6;
- nr. 1 despues di buèlta di 4;
- Kampion di Liga MCB promé Divishon 2015 despues di a derotá CSD Barber ku skor di 4-2.
Aña 2016:
Den e aña’ki e dos ekiponan ta tin e siguiente posishon riba e tabla di posishon despues di e buèltanan di e kampionato:
Den e wega final Centro Dominguito ta vense e ekipo di Scherpenheuvel ku skor di 2-1 i ta titulá kampion di Liga MCB Promé Divishon!
E skor di e partidonan tabata lo siguiente:
Aña 2017:
Den e aktual kampionato e resultadonan tabata lo siguiente:
Resúmen:
E ekiponan a enfrentá otro na 11 okashon i Centro Dominguito a gana 5 wega, miéntras Scherpenheuvel a logra un viktoria na 3 okashon.
Den tres wega ta tin un empate.
Centro Dominguito lo bolbe titulá su mes kampion òf Scherpenheuvel lo bai kune e biaha aki??? Un yamada ta bai na hinter e pueblo di Kòrsou pa asistí na e último partido di Liga MCB Promé Divishon. Tur fanátiko di Centro Dominguito, Scherpenheuvel i fanátikonan di futbòl en general, basha bin stadion i bin mira ken lo titulá kampion di Liga MCB Promé Divishon 2017! Bin pasa un ratu ameno den kompania di bo famia i disfrutá di bo deporte preferí e deporte rei, futbòl!


text:
Guia pa trahado: Con pa Notifica AO durante Shelter in Place
Ora di notifica AO tin un procedura pa sigui. Akibao ta splica con pa haci esaki durante e Shelter in Place.
- Na momento cu bo ta sinti suficiente malo pa no por realisa bo trabao, yama bo doño di trabao.
- Aunke bo no tin obligacion di menciona kico bo ta sinti, trata di splica mas cu bo por e partinan di bo trabao cu bo no por realisa.
- Calcula den cuanto dia bo ta kere bo por bay traha bek. Ta honesto cu bo mes y cu bo doño di trabao.
- Si tin algo na trabao cu ta molestia’bo y ta haci’bo sinti malo, trata na comunica esaki. Purba di yega na un solucion cu bo doño di trabao.
- Percura pa bo doño di trabao por keda den contacto cu’bo durante e dianan di AO.
- Si cu bo ta sigui malo riba e dia cu bo lo a bay traha bek, yama bo doño di trabao atrobe.
Cu bo compania ta ser considera esencial ta pasobra e ta importante pa pueblo di Aruba. Bo ta importante den esaki!
Nos ta den un situacion extra ordinario. Mustra bo miho cara como trahado pa fortifica bo relacion cu bo doño di trabao ariba termino largo.
Lesa e ultimo noticia oficial riba website di DVG: https://www.arubacovid19.org/


text:
WILLEMSTAD- Mester kuminsa hopi tempran ku preparashon di e studiantenan ku tur aňa ta bai studia na Hulanda. Esaki ta e mensahe pa Kòrsou di Hermien Miltenburg, speshalista hulandes den komunikashon ku mayor. Resientemente Miltenbug tabata na Kòrsou pa di dos bia, riba invitashon di My Future Career, ku ta guia studiantenan ku riba nan mes ta bai studia na Hulanda. Na e okashon aki Miltenburg a topa ku dekano i mentornan lokal.
Miltenburg ta konvensi ku e mayornan so no por prepará nan yunan pa e bida nobo na Hulnda.
Dulce Koopman den kombersashon ku Jealaine Alexander
Eskogo di estudio
E faktor di eksito krusial pa e studiantenan ta un bon proseso di eskogo di estudio. Esaki ta konta pa SBO, HBO i tambe Universidat. Miltenburg ta sostene e yamada di My Future Career direktor, Jealaine Alexander, ku gobiernu mester inverti den e proseso pa yuda e studiante hasi eskogo di estudio.
Mi ke realisá un relashon duradero ku Kòrsou, Boneiru i Aruba i St. Maarten, Miltenburg, ta bisa. “E hendenan di Kòrsou tambe tin hopi talento pero mester kambia nan manera di pensa un tiki. No ta trata solamente so di entre otro, wiskunde, ingles i hulandes, pero tambe di e habilidat pa studia.”
E dekano i mentornan di Kòrsou a kompronde esaki durante dje kurso di Hermien Miltenburg i nan ta hopi ethousiasmá ku e sistema aki di traha. “Nan ta bai desaroya programanan pa yuda e muchanan na Kòrsou i esei ta algu fantastiko”. Asina Miltenburg a komenta.
Kurso
Tur direktiva di skol a partisipá i fin di sepember tin un kontinuashon dje kurso. Den futuro Hermien Miltenburg ke inklui mayornan tambe den su training.
Outor Dulce Koopman